‘Masih terngiang suara pemimpin UMNO…tak perlu dah jaga orang Melayu’

BANGI, 30 Rabiulakhir 1444H, Jumaat – Harapkan pegar, pegar makan padi.

Demikian perumpamaan yang sesuai untuk menggambarkan sikap pemimpin UMNO yang didakwa memperlekehkan kepentingan orang Melayu Islam di negara ini.

Perkara itu didedahkan Ahli Majlis Tertinggi (MT) UMNO, Datuk Dira Abu Zahar menerusi hantaran di media sosial beliau semalam.

“Masih terngiang-ngiang di telinga, jelas di mata, suara-suara pemimpin UMNO yang memperlekehkan kepentingan orang Melayu Islam di Malaysia ini dalam mesyuarat MKT semalam.

“Tak perlu dah jaga orang Melayu ini. All this are bullshit,” dakwa Ahli Dewan Undangan Negeri (ADUN) Rim itu tanpa menyebut nama mana-mana pihak.

Tinjauan Ismaweb.net mendapati, dakwaan itu mengundang pelbagai reaksi pengguna media sosial yang rata-rata mengecam perangai buruk pemimpin parti orang Melayu itu.

“Jika macam inilah perangai pemimpin UMNO yang ada dalam MKT patutlah UMNO semakin ditolak oleh orang Melayu,” kata Herold Nizam Masnon.

Muhammad S Arrazi pula menganggap sikap beberapa pemimpin UMNO yang lupa diri setelah sekian lama mendapat kuasa bukan perkara baharu.

“Melayu hanya tinggal kenangan. Digunakan balik bila untuk mengekalkan kekuasaan,” katanya.

Sementara itu, Norizah Omar pula yakin dengan sikap itu, UMNO akan hancur di tangan pemimpinnya sendiri bukan kerana hasad dengki pihak lain.


Negara Islam patut bekal kelengkapan tentera kepada Hamas: Mufti P. Pinang

BANGI, 30 Rabiulakhir 1445H, Selasa – Perjuangan rakyat Palestin wajar mendapat sokongan umat Islam terutama bagi membantu membebaskan negaranya daripada terus dijajah rejim Zionis.

Mufti Pulau Pinang, Datuk Seri Dr Wan Salim Wan Mohd Noor berkata, sokongan tersebut perlu diterjemahkan berikutan penjajahan Israel dan pendatang dari pelbagai negara Eropah menduduki bumi Palestin dengan mengusir penduduk asal ke negara jiran.

“Situasi itu menyebabkan rakyat asal menjadi mangsa diskriminasi dan dilayan sebagai warga kelas kedua atau lebih teruk lagi.

“Atas nama kemanusiaan, setiap individu Muslim malah orang bukan Islam juga mestilah membantu perjuangan rakyat Gaza dan Palestin dengan apa juga bantuan mengikut kemampuan.

“Selain menyalurkan bantuan kewangan menerusi akaun tertentu yang bertanggungjawab,” katanya dalam kenyataan, hari ini.

Di samping itu, Dr Wan Salim berkata, bantuan boleh dilakukan dengan cara memboikot produk syarikat-syarikat yang terbukti memberi sumbangan kepada negara haram itu.

Bagaimanapun, tegasnya, tindakan tersebut perlu dilakukan dengan berhati-hati supaya tidak menganiaya syarikat yang tidak menyumbang kepada tujuan terbabit.

Dalam pada itu, katanya, masyarakat juga tidak kira daripada negara Islam atau bukan sewajarnya membekalkan kelengkapan tentera bagi kumpulan Gerakan Perjuangan Islam Palestin (Hamas) di Gaza serta rakyat Palestin seluruhnya.

“Ia adalah sebagai menyahut seruan al-Quran supaya disediakan kepada mujahidin, kekuatan ketenteraan semaksimum yang termampu bagi menimbulkan kegerunan kepada pihak musuh.

“Isu Gaza dan Palestin adalah isu keadilan dan isu kemanusiaan sejagat, namun bagi umat Islam ia juga ada kaitan dengan agama kita.

“Justeru, menjadi tanggungjawab kepada semua individu menyokong perjuangan saudara kita di Palestin serta menghulurkan bantuan kepada mereka,” katanya.


Belajar dari PKP 1.0, rakyat lebih tenang hadapi sekatan pergerakan penuh

KUALA LUMPUR, 17 Syawal 1442H, Sabtu – Belajar daripada pengalaman semasa Perintah Kawalan Pergerakan (PKP) 1.0 pada Mac tahun lalu, rata-rata rakyat Malaysia lebih tenang dengan pengumuman pelaksanaan sekatan pergerakan penuh bagi tempoh 14 hari bermula 1 Jun ini.

Pengumuman berkenaan bukan sahaja melegakan mereka, memandangkan kes harian COVID-19 negara yang melepasi 9,000 kes hari ini, malah mereka juga tidak panik bagi menghadapi sekatan pergerakan penuh itu, termasuk dari segi persiapan barangan keperluan harian.

Tinjauan Bernama di beberapa pasar raya di ibu kota mendapati, walaupun pusat beli-belah itu masih menjadi tumpuan orang ramai, namun stok mencukupi termasuk barangan ‘laku keras’ dan menjadi ‘buruan’ pada PKP 1.0 seperti roti dan tisu tandas.

Eksekutif jualan Muhd Haris Rosli, 21, berkata, pengalaman sebelum ini membuatkan beliau dan keluarga lebih tenang dan tidak bimbang untuk mendapatkan barangan keperluan.

Di sebuah pasar raya di Nilai, Negeri Sembilan pula mendapati, pelanggan beratur panjang untuk membeli barangan keperluan asas seperti beras, susu dan gula, serta barangan lain seperti sabun, namun tiada pembelian panik sehingga mengakibatkan kehabisan stok barangan.

Suri rumah Nurul Huda Selamat, 35, dari Batu Pahat, Johor berkata, beliau adalah bekas pesakit COVID-19, dan semenjak itu dia lebih kerap menggunakan perkhidmatan dalam talian untuk membeli barangan keperluan harian.

“Rakyat tidak perlu membuat pembelian panik, dan buatlah perancangan dengan hanya keluar membeli barangan keperluan seminggu sekali,” katanya ketika dihubungi.

Di Selangor, pelanggan sebuah pasar raya di Shah Alam, mula beratur untuk membeli keperluan harian sejak 6 pagi dan kehadiran lebih ramai menjelang tengah hari.

Pengurus Lantai Eksekutif syarikat itu Mohd Safrizal Zainaldin berkata, walaupun pelanggan begitu ramai, namun bezanya daripada PKP 1.0 dahulu, pelanggan kini lebih bijak dengan menggunakan aplikasi whatsapp untuk memesan barangan bagi mengelak kesesakan.

Di Kedah, tinjauan di beberapa pasar raya sekitar bandar raya di negeri itu mendapati, orang ramai keluar membeli barangan keperluan seperti biasa.

Di Pulau Pinang, pemerhatian di Kuantan Road Market dan beberapa pusat beli belah utama pagi ini menunjukkan yang mereka dipenuhi dengan pembeli dan jumlah kenderaan yang banyak.

Peniaga di Kuantan Road Market Lim Khoon Huat, 73, berkata, perniagaan masih lagi seperti biasa dan pembeli membeli barangan mengikut keperluan mereka.

Sementara itu beberapa pemimpin menyokong pelaksanaan sekatan pergerakan penuh itu, manakala rata-rata rakyat berharap langkah itu dapat membendung penularan wabak berkenaan daripada bertambah serius.

Menteri Besar Johor Datuk Hasni Mohammad menerusi ciapan Twitternya, menyokong pelaksanakan sekatan pergerakan penuh itu selain berkata, satu pakej rangsangan bakal diumumkan kerajaan negeri.

Menteri Besar Kedah Muhammad Sanusi Md Nor dalam kenyataan hari ini pula berkata, kerajaan negeri menyokong keputusan untuk melaksanakan sekatan pergerakan penuh itu, kerana tiada pilihan berikutan peningkatan kes baharu COVID-19 yang begitu membimbangkan.

Seorang pengguna yang ditemui di sebuah pasar raya di Simpang Empat, Kedah Mazlan Abu Bakar, 57, berkata, beliau menyokong pelaksanaan itu dan berdasarkan pengalaman PKP sebelum ini, tiada keperluan untuk membuat pembelian panik.

Pekerja kilang di Negeri Sembilan, Niesya Din, 26, pula berkata, pengumuman kerajaan mengenai sekatan pergerakan penuh itu, memberi sedikit kelegaan kepada pekerja sektor perkilangan yang berdepan risiko terdedah COVID-19 di tempat kerja.

Usahawan di Pahang Azri Che Mukhtar, 32, pula menyifatkan pelaksanaan sekatan pergerakan penuh itu, dapat memberi sinar kepada mereka yang bekerja dalam sektor perusahaan kecil dan sederhana, selepas lama berada dalam situasi ketidaktentuan, bilakah situasi pandemik akan berakhir.

Azri yang mempunyai tujuh pekerja juga berpandangan, bantuan sewajarnya perlu diberikan terutamanya subsidi gaji selain moratorium, supaya mereka boleh meneruskan perniagaan selepas tamat tempoh sekatan pergerakan penuh. – Bernama


Gangguan bekalan air di 9 kawasan Kuala Langat, Sepang

KUALA LUMPUR, 28 Muharram 1442H, Rabu – Sebanyak sembilan kawasan di wilayah Kuala Langat dan Sepang, Selangor mengalami gangguan bekalan air tidak berjadual, susulan kejadian paip pecah berhampiran Bandar Sri Ehsan berdekatan Masjid KLIA semalam.

Pengurusan Air Selangor Sdn Bhd (Air Selangor) dalam kenyataan hari ini memaklumkan, bekalan air telah ditutup pukul 1 pagi tadi, bagi melaksanakan kerja-kerja pembaikan paip pecah tersebut yang dijangka siap pukul 5 petang ini.

Kawasan yang terlibat bagi wilayah Kuala Langat adalah Taman Langat Utama, Taman D’Menara, Taman Murnimas, RTB Bukit Changgang, Bandar Sri Ehsan, Taman Langat Murni, Bandar Mahkota dan Bandar Brooklands, manakala bagi wilayah Sepang melibatkan Estet SOPEC.

“Para pengguna dijangka menerima bekalan air pukul 8 malam ini secara berperingkat, berdasarkan jarak premis dan tekanan air apabila ia disalurkan semula,” menurut kenyataan itu.

Susulan itu, bantuan air melalui lori tangki ke kawasan terlibat telah digerakkan bagi membantu pengguna dan mereka yang ingin mendapatkan bantuan bekalan, boleh menghubungi Pusat Perhubungan Pelanggan Air Selangor di 15300.

Air Selangor akan memaklumkan perkembangan kerja pembaikan dari semasa ke semasa melalui semua saluran komunikasi rasmi di Facebook, Twitter dan Instagram, laman sesawang di www.airselangor.com dan juga aplikasi ‘Air Selangor’. – Bernama


Pemilihan UMNO: Hishammuddin sedia bertanding

KUALA LUMPUR, 20 Jamadilakhir 1444H, Jumaat – Bekas Naib Presiden UMNO, Datuk Seri Hishammuddin Hussein menyatakan kesediaan untuk bertanding pada pemilihan UMNO akan datang.

Bercakap kepada media, Ahli Parlimen Sembrong itu bagaimanapun tidak memperincikan jawatan yang akan direbut oleh beliau.

“Kita kena tunggu mesyuarat PAU kali ini. Kalau sekiranya keputusan PAU hari ini ada pemilihan, saya sendiri tidak keberatan untuk memikirkan bertanding dalam pemilihan akan datang,” katanya ketika ditemui di Pusat Dagangan Dunia (WTC) Kuala Lumpur, hari ini.

Beliau berkata demikian ketika ditanya mengenai pendiriannya sama ada jawatan Presiden dan Timbalan Presiden UMNO perlu dipertandingkan.

Dalam pada itu, Hishammuddin merakamkan penghargaan kepada Presiden UMNO yang memaafkan tindakan 10 Ahli Parlimen yang menandatangani surat akuan bersumpah (SD) menyokong Tan Sri Muhyiddin Yassin sebagai Perdana Menteri sebelum ini.

Namun, beliau kesal kerana semua Ahli Parlimen UMNO dan Barisan Nasional terbabit masih dilabel sebagai pengkhianat sedangkan mereka tidak tahu perkara sebenarnya.

“Saya ucapkan terima kasih kepada Presiden (Datuk Seri Ahmad Zahid Hamidi) kerana memaafkan 10 Ahli Parlimen, katanya pengkhianat tetapi sehingga hari ini saya tak tahu apa sebabnya kita dituduh sebagai pengkhianat.

“Saya cukup yakin bahawa apa yang telah berlaku tak ada benda yang patut kita apologetik sehingga dituduh mengkhianati perjuangan parti,” katanya.


Jadual semula pemilihan Palestin meliputi Baitulmaqdis Timur

GENEVA, 17 Zulhijjah 1442H, Selasa – Pertubuhan Bangsa-Bangsa Bersatu (PBB) meminta Pihak Berkuasa Palestin (PA) dan penjajah Israel menjadualkan semula pemilihan presiden pada waktu yang sesuai.

Ini bagi memastikan pilihan raya yang bebas, adil, demokratik dan boleh dipercayai dapat diadakan.

Pilihan raya Parlimen Palestin dijadualkan pada bulan Mei dan pemilihan presiden pula dirancang pada Julai.

Namun, pelaksanaannya terpaksa ditunda pada 29 April lalu oleh Presiden Mahmoud Abbas ekoran bimbang terhadap peluang rakyat Palestin untuk mengundi di Baitulmaqdis Timur.

“Kami sangat prihatin dengan penangguhan pemilihan yang dijadualkan di Palestin,” kata kumpulan pakar hak asasi manusia PBB.

Mereka membabitkan pelapor khas mengenai hak asasi manusia Palestin, Michael Lynk; pelapor khas mengenai hak kebebasan bersuara, Irene Khan dan pelapor khas mengenai kebebasan berhimpun secara aman, Clement Nyaletsossi Voule.

“Pilihan raya Palestin memberikan peluang besar untuk memperbaharui proses demokrasi, bagi menangani perpecahan politik dalaman yang telah lama wujud.

“Selain itu, (ia juga) untuk memperkuatkan institusi yang bertanggungjawab dan mengambil langkah penting dalam mencapai hak nasional serta hak individu rakyat Palestin,” tegas pakar.

Justeru, pakar PBB menggesa Israel membenarkan penyertaan rakyat Palestin di Baitulmaqdis Timur dalam rancangan proses demokrasi itu. –  Agensi


Buta hati tuduh Melayu angkuh, sindir Hadi Awang

BANGI, 16 Ramadan 1444H, Jumaat – Jika orang Melayu angkuh, sudah tentu toleransi untuk memberikan hak beragama, berbahasa sehingga mewujudkan sekolah jenis kebangsaan (SJK) pelbagai kaum tidak akan berlaku di negara ini.

Presiden PAS, Tan Sri Abdul Hadi Awang berkata, meskipun Perlembagaan menegaskan bahawa Islam adalah agama Persekutuan, pada masa sama hak beragama masih diberikan kepada penganut agama lain.

Ini termasuklah, hak berbahasa kepada kaum lain sehingga dibenarkan wujudnya SJK, di mana keadaan itu tidak berlaku di negara-negara lain, katanya.

Justeru, beliau menyifatkan mereka yang menuduh orang Melayu angkuh dan membandingkan dengan Kemboja, sebagai jahil sejarah serta buta hati.

“Kalau Melayu ini angkuh seperti iblis, sudah pasti mereka tidak akan memeluk Islam dengan mudah kerana Islam dibawa oleh pendatang asing daripada kalangan bangsa Arab dan India muslim yang bukan Melayu.

“Apa yang sebenarnya berlaku, Melayu yang berkuasa dan mendaulatkan Islam tidak memaksa penganut agama lain memeluk Islam, tetapi melaksanakan Islam yang adil kepada semua,” katanya dalam kenyataan, hari ini.

Abdul Hadi berkata, teguhnya pegangan Islam bangsa Melayu ini sehingga gagal dimurtadkan oleh penjajah yang datang silih berganti bermula dengan Portugis, Belanda, British dan Jepun.

“Melayu tidak boleh dimurtadkan sepertimana yang berlaku di negara-negara lain, apatah lagi dipengaruhi oleh ideologi komunis yang tidak percayakan Tuhan.

“Akan tetapi, hanya segelintir sahaja yang terlalu bebal dan buta al-Quran. Sesiapa yang murtad, mereka dianggap bukan Melayu lagi,” katanya.

Beliau berkata, sifat Islam yang masih ada kepada Melayu menjadikan bangsa itu boleh menerima masyarakat majmuk yang dipaksa oleh penjajah atas sifat kemanusiaan.

“Sehinggakan, satu keluarga bukan Islam boleh berada di tengah masyarakat Melayu yang besar jumlahnya.

“Malangnya, terdapat dalam kalangan orang Melayu yang lebih dahsyat kefahamannya daripada kacang yang tidak berakal, bermata dan bertelinga yang melupakan kulitnya, sehingga menuduh bangsanya rasis, angkuh dan sebagainya.

“Hanya Melayu yang tidak sayangkan kaumnya yang berada di luar tabii atau tegak bersama fanatik kaumnya sahaja yang merosakkan semua bangsa dalam masyarakat majmuk,” katanya.


Ahmad Maslan tegaskan tiada lagi pengeluaran KWSP

KUALA LUMPUR, 25 Rejab 1444H, Khamis – Sebanyak RM145 bilion telah dikeluarkan daripada Kumpulan Wang Simpanan Pekerja (KWSP) oleh 8.1 juta ahli ketika pandemik COVID-19, kata Timbalan Menteri Kewangan, Datuk Seri Ahmad Maslan.

Atas sebab itu katanya, kerajaan tidak bercadang untuk membenarkan lagi pengeluaran KWSP dalam masa terdekat.

“COVID-19 sudah berakhir. Kalau kita lihat moratorium, pinjaman bayaran balik sudah tiada, satu lagi subsidi khas dan gaji sudah tiada,” katanya kepada pemberita di Parlimen, hari ini.

Ahmad berkata, median simpanan dalam akaun KWSP untuk semua rakyat Malaysia berjumlah RM8,100 setakat tahun lepas, iaitu penurunan 50 peratus daripada RM16,600 pada 2019.

Kira-kira 6.7 juta ahli atau 51.5 peratus daripada 13.1 juta ahli KWSP, mempunyai simpanan kurang daripada RM10,000.

Pada tahun 2020, terdapat 4.7 juta ahli dengan simpanan kurang daripada RM10,000.

“Ahli B40 dan M40 adalah yang paling terjejas, menyebabkan jurang yang semakin melebar dengan kumpulan T20,” kata Ahmad.

Beliau juga berkata, jurang simpanan antara kaum semakin melebar, kerana simpanan Bumiputera di bawah umur 55 tahun berjumlah RM4,900, iaitu tiga kali lebih rendah berbanding simpanan median RM15,500 pada April 2020.

“Penurunan median simpanan antara orang Melayu adalah yang tertinggi iaitu RM16,900 pada April 2020 kepada RM5,500 pada 2022,” kata Ahmad.

Ahmad berkata, terdapat pelbagai cadangan untuk menaikkan caruman sukarela kepada KWSP, yang kini ditetapkan pada RM60,000 setahun.

“Pengumuman lanjut mengenainya akan diumumkan apabila Bajet 2023 dibentangkan pada 24 Februari” tambah Ahmad.

Pada 15 Februari lepas, Pengerusi Perikatan Nasional, Tan Sri Muhyiddin Yassin menggesa kerajaan mempertimbangkan pemberian pengeluaran KWSP secara one-off kepada mereka yang berdepan masalah kewangan.


PRU15: PH dijangka umum hasil rundingan agihan kerusi dalam sebulan dua

KUALA LUMPUR, 10 Safar 1444H, Rabu – Majlis Presiden Pakatan Harapan (PH) dijangka akan mengumumkan hasil rundingan agihan kerusi yang akan ditandingi gabungan politik itu pada Pilihan Raya Umum ke-15 (PRU15) dalam sebulan atau dua bulan lagi.

Pengarah Komunikasi PH Ahmad Fahmi Mohamed Fadzil berkata rundingan itu termasuklah menentukan parti mana yang akan bertanding di kerusi yang dimenangi Bersatu pada PRU14.

Bersatu sebelum ini adalah sebahagian daripada PH dan pada 24 Feb 2020, parti itu mengumumkan keluar daripada gabungan itu.

“Selepas itu terpulang kepada parti masing-masing untuk mengumumkan calon,” katanya pada sidang media di ibu pejabat PKR di sini hari ini.

PH kini dianggotai PKR, DAP, Amanah dan Pertubuhan Kinabalu Progresif Bersatu (UPKO).

Sementara itu, Ahmad Fahmi yang juga Pengarah Komunikasi PKR berkata Majlis Presiden PH juga setakat ini belum membincangkan mengenai kerjasama dengan Parti Ikatan Demokratik Malaysia (MUDA) yang diterajui Presiden Syed Saddiq Syed Abdul Rahman.

Syed Saddiq pada Isnin lepas dilapor berkata MUDA bersedia untuk bekerjasama dengan PH pada PRU15 akan datang. – Bernama


Waspada! La Nina dijangka berlarutan hingga hujung tahun

BANGI, 13 Zulkaedah 1443H, Isnin – Fenomena La Nina yang mempengaruhi curahan dan intensiti hujan ketika ini dijangka berpanjangan sehingga hujung tahun.

Pakar Meteorologi Universiti Malaya (UM), Prof Datuk Dr Azizan Abu Samah berkata, fenomena tersebut dijangka berterusan sehingga hujung tahun walaupun diramalkan berakhir Ogos hingga September.

“Apabila melihat kepada keadaan Lautan Pasifik, fenomena ini bergerak perlahan tetapi dijangka bertahan sehingga akhir tahun ini.

“Oleh demikian, negara akan mengalami hujan yang berpanjangan sehingga hujung tahun.

“Keberadaan fenomena La Nina yang berkategori sederhana sejak tahun lepas hingga kini, mengubah corak suhu permukaan air di laut dan lautan sekitar negara dan rantau Asia Tenggara,” katanya.

Tegas beliau, fenomena La Nina turut menggalakkan proses perolakan udara dan pembentukan awan yang aktif sekaligus menghasilkan ribut petir serta angin lebih kencang disebabkan kekuatan angin timuran.

Keadaan tersebut tegas beliau akan menyebabkan ribut petir dan menghasilkan lebih banyak hujan yang melanda beberapa kawasan Asia Tenggara termasuk Malaysia.

Justeru, beliau berharap, Jabatan Meteorologi Malaysia (MetMalaysia) lebih kerap mengeluarkan amaran ribut petir atau banjir kilat lebih awal supaya rakyat mampu bersedia dengan sebarang kemungkinan yang berlaku.

“Sebelum ini, amaran yang dikeluarkan MetMalaysia merangkumi kawasan luas iaitu Pantai Timur sedangkan banjir kilat juga kerap berlaku di kawasan lebih kecil seperti di Kedah.

“Jadi, amaran yang lebih menjurus kepada daerah perlu dikeluarkan,” katanya.


Kes sembuh meningkat, kes baharu bertambah

PUTRAJAYA, 7 Rabiulakhir 1443H, Jumaat – Kes baharu COVID-19 hari ini meningkat kepada 6,517 kes berbanding 6,323 kes semalam, kata Ketua Pengarah Kesihatan Tan Sri Dr Noor Hisham Abdullah.

Sebanyak 6,517 kes sembuh turut dicatatkan berbanding 5,337 kes semalam.

“Daripada jumlah kes baharu hari ini, 125 kes atau 1.9 peratus melibatkan kategori tiga, empat dan lima (melibatkan radang paru-paru, bantuan oksigen dan bantuan pernafasan), manakala baki 6,392 kes atau 98.1 peratus lagi adalah daripada kategori satu dan dua (tidak bergejala dan bergejala ringan),” katanya di sidang media mengenai perkembangan COVID-19, di sini hari ini.

Dr Noor Hisham berkata 544 kes kini dirawat di Unit Rawatan Rapi (ICU), manakala 269 lagi kes memerlukan bantuan pernafasan.

Selain itu, menurutnya sembilan kluster baharu dicatatkan menjadikan jumlah kluster aktif kini 286, manakala nilai kadar kebolehjangkitan atau R-Naught (Rt) negara juga sedikit meningkat kepada 1.0, lebih kurang lima minggu selepas pergerakan rentas negeri dibenarkan.

Dalam pada itu, Dr Noor Hisham berkata secara umumnya, situasi penularan COVID-19 di Malaysia adalah baik, namun tetap dalam fasa berjaga-jaga bagi memastikan keadaan terus terkawal dan bertambah baik.

Katanya kes harian, kes sembuh dan kes kematian mulai menurun sekitar minggu epidemiologi (ME) ke-36, selaras dengan peningkatan kadar vaksinasi menerusi Program Imunisasi COVID-19 Kebangsaan (PICK), yang bermula 24 Feb lepas.

Dr Noor Hisham berkata sehingga semalam, lebih 75.7 peratus atau 24,730,649 penduduk Malaysia telah menerima dos lengkap vaksin dengan 95.1 peratus atau 22,258,551 daripadanya adalah individu dewasa.

“Vaksinasi COVID-19 secara besar-besaran telah berjaya menurunkan jumlah kes dan kadar kemasukkan ke hospital,” katanya. – Bernama


PRN Melaka: Tindakan PAS guna logo PN tak jejas hubungan dengan UMNO

MELAKA, 27 Rabiulawal 1443H, Rabu – Tindakan PAS menggunakan lambang Perikatan Nasional (PN) bagi menghadapi Pilihan Raya Negeri (PRN) Melaka pada 20 November ini tidak menjejaskan hubungan parti itu dengan UMNO di bawah Muafakat Nasional (MN).

Timbalan Pengerusi Badan Perhubungan UMNO Melaka, Datuk Seri Mohamad Ali Mohamad berkata, parti itu sentiasa membuka ruang untuk bekerjasama dengan PAS ke arah mencari kebaikan, perdamaian dan kekuatan ummah bagi penyatuan umat Islam di negara ini.

“UMNO tidak akan memutuskan hubungan dengan PAS. Kita pun tidak tahu apa sebab PAS bertindak sedemikian tetapi kita yakin dan percaya keseluruhan ahli PAS mengharapkan supaya satu titik pertemuan yang baik akan berlaku antara UMNO dan PAS bagi membela umat Islam terutama orang Melayu di dalam negara kita,” katanya.

Beliau berkata demikian ketika ditemui selepas Majlis Perasmian Sistem Pintar Kawalan Trafik Majlis Bandaraya Melaka Bersejarah di sini, semalam.

Kelmarin, Presiden PAS, Datuk Seri Abdul Hadi Awang memaklumkan parti itu akan menggunakan lambang PN bagi menghadapi PRN Melaka selepas perkara itu diluluskan oleh Mesyuarat Jawatankuasa Kerja PAS Pusat.

Mengulas lanjut, Mohamad Ali yang juga Ketua UMNO Bahagian Tangga Batu berkata, tindakan PAS untuk bersama Bersatu di bawah PN dikhuatiri membawa PAS ke arah kegagalan.

Bagaimanapun, beliau berkata, UMNO Melaka tidak berdukacita dengan tindakan PAS kerana ia telah bersedia untuk menghadapi PRN Melaka bersama parti komponen lain dalam Barisan Nasional.

Suruhanjaya Pilihan Raya menetapkan tarikh mengundi bagi PRN Melaka pada 20 November manakala penamaan calon pada 8 November dan undi awal 16 November.

PRN Melaka diadakan ekoran pembubaran Dewan Undangan Negeri (DUN) pada 4 Oktober lepas susulan empat Ahli DUN (ADUN) menarik sokongan terhadap kepimpinan Ketua Menteri Melaka, Datuk Seri Sulaiman Md Ali.

Mereka ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas). – Bernama


Pertembungan 6 penjuru di DUN Asahan

JASIN, 3 Rabiulakhir 1443H, Isnin – Kerusi Dewan Undangan Negeri (DUN) Asahan menyaksikan pertembungan enam penjuru antara Barisan Nasional (BN), Perikatan Nasional (PN), Pakatan Harapan (PH) dan tiga calon Bebas pada Pilihan Raya Negeri (PRN) Melaka, 20 November ini.

Pertandingan enam penjuru di kerusi Asahan melibatkan Fairul Nizam Roslan calon BN, Danesh Basil (PN), Datuk Seri Idris Haron (PH) dan tiga calon Bebas iaitu Mohd Noor Salleh, Azmar Abdul Hamid dan Mohd Akhir Ayob.

Pegawai Pengurus (RO) Pusat Penamaan Calon DUN Asahan, Luqmannulhakim Mohamad Idris membuat pengumuman tersebut di pusat penamaan calon Dewan Besar Kolej Komuniti Selandar pada 10.50 pagi selepas tamat tempoh penamaan calon pada pukul 10 pagi tadi.

Pada Pilihan Raya Umum Ke-14 lalu, kerusi Asahan disandang Abdul Ghafar Atan dari BN dengan majoriti 275 undi.

Suruhanjaya Pilihan Raya (SPR) menetapkan tarikh mengundi PRN Melaka pada 20 Nov dan undi awal pada 16 November.

PRN Melaka diadakan ekoran pembubaran Dewan Undangan Negeri (DUN) pada 4 Okt lepas susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas). – Bernama


‘Terima kasih abah!’: Netizen

BANGI, 7 Muharram  1443H, Isnin – Perutusan khas Tan Sri Muhyiddin Yassin hari ini dibanjiri dengan ribuan ucapan penghargaan daripada pengguna media sosial, susulan pengumuman peletakan jawatan sebagai Perdana Menteri dan seluruh Jemaah Menteri.

Ucapan yang disiarkan secara langsung menerusi Radio Televisyen Malaysia (RTM) itu ditonton lebih 50,000 pengguna Facebook.

Selain melahirkan rasa sedih dengan pengumuman hari ini, rata-rata netizen menyifatkan Muhyiddin adalah antara Perdana Menteri terbaik yang berusaha menguruskan negara dan kebajikan rakyat ketika pandemik COVID-19.

“Terima kasih atas khidmat bakti terbaik barisan Kabinet Tan Sri. Kami sentiasa menyokong Tan Sri untuk berkhidmat demi rakyat dan negara,” kata Hamrizan Hamad.

“Terima kasih abah. Semoga abah sentiasa dikurniakan kesihatan yang baik. Jutaan terima kasih,” tulis Dhia Hafizi.

“Terima kasih atas segalanya abah. Moga Allah memuliakan segala jerih payah abah selama ini,” kata Nor Huda Nawam.

Muhyiddin dalam ucapannya sebentar tadi turut memohon maaf atas kekhilafan sepanjang menjadi Perdana Menteri.

Beliau berkata, meskipun rayuan rakyat supaya tidak meletakkan jawatan didengar, namun tindakan itu tidak boleh disambut kerana mengakui sudah kehilangan majoriti sokongan Ahli Parlimen.

“Tan Sri Muhyiddin Yassin adalah PM yang terbaik disaat negara menghadapi wabak, banyak manfaat yang rakyat dapat. Alhamdulillah,” kata Brothers Lang.

“Terima kasih banyak abah atas semua pengorbanan yang besar dalam menghadapi pandemik ini. Tiada pemimpin yang boleh buat begini. Semoga Allah sentiasa merahmati TSMY,” kata Wan Ashrizah.

“Seorang PM yang tak pernah memperlekehkan rakyat. Tak pernah menghina rakyat. Siap baca doa untuk kesejahteraan rakyat lagi,” kata Khairu Ahmad Abdullah.


350,209 terkorban dalam konflik di Syria: PBB

DAMSYIK, 18 Safar 1443H, Sabtu – Sekurang-kurangnya 350,209 terbunuh dalam konflik peperangan di Syria, kata agensi hak asasi manusia Pertubuhan Bangsa-Bangsa Bersatu (PBB) menerusi laporan terbaharunya sejak tahun 2014.

Angka tersebut termasuk bilangan penduduk awam dan anggota kumpulan penentang berdasarkan metadologi teliti termasuk tarikh serta lokasi kematian, selain kemungkinan jenis wabak yang mengakibatkan korban.

“Dalam hal ini, kami berjaya menyediakan senarai 350 mangsa, dengan 209 daripadanya individu dikenal pasti terbunuh di dalam konflik antara Mac 2011 hingga Mac 2021.

“Ini hanyalah jumlah (korban) minimum yang dapat disahkan, dan ia sama sekali tidak serupa dengan jumlah sebenar mereka yang terkorban,” kata Pesuruhjaya Tinggi untuk Hak Asasi Manusia PBB, Michelle Bachelet.

Bachelet menambah, seorang daripada mangsa bagi setiap 13 korban adalah dalam kalangan wanita atau kanak-kanak.

Katanya, menerusi laporan terakhir yang dikeluarkan pada Ogos 2014 mendapati sekurang-kurangnya 191,369 penduduk terkorban dalam konflik di Syria.

Katanya lagi, PBB sedang membina model statistik bagi memberi gambaran sebenar situasi di Syria yang mungkin boleh membantu mencari pihak perlu dipertanggungjawabkan atas pembunuhan berlaku. – Agensi


Israel kejam ‘sembunyi’ jenazah penduduk Palestin

TEBING BARAT, 7 Rabiulakhir 1444H, Rabu – Keluarga Palestin menuntut Jawatankuasa Palang Merah Antarabangsa memberi tekanan kepada pihak berkuasa haram Israel menyerahkan semula jenazah penduduk yang dibunuh penjajah Zionis.

Dilaporkan, sehingga kini masih banyak jenazah ditahan di rumah mayat di negara haram, Israel.

Keluarga berkenaan membuat bantahan di hadapan pejabat Palang Merah di beberapa bandar utama sambil memegang sepanduk ‘Kami mahu anak-anak kami, memegang jenazah syuhada adalah satu jenayah’.

Keluarga itu menegaskan semua alasan Zionis tidak menyerahkan jenazah adalah tindakan tidak wajar dan perbuatan kejam.

Mereka menuntut supaya jenazah dikembalikan segera kepada keluarga tanpa sekatan selain memberi hak kepada keluarga untuk menguruskan pengebumian yang sewajarnya. – Agensi


Ketua Polis Selangor nafi dakwaan lelaki dipukul semasa di balai

SHAH ALAM, 5 Zulkaedah 1442H, Rabu – Polis menafikan dakwaan seorang lelaki yang beliau dipukul dan dikasari semasa hadir ke ibu pejabat Polis Daerah Serdang untuk rakaman percakapan bersabit satu laporan yang dibuat isterinya berkaitan keganasan rumah tangga, minggu lepas.

Ketua Polis Selangor Datuk Arjunaidi Mohamed berkata pada hari kejadian lelaki berkenaan yang terserempak dengan isterinya semasa berada di balai telah bertindak agresif dan mengugut akan membunuh isterinya itu.

Beliau berkata polis telah menasihatkan lelaki itu agar jangan membuat bising di kawasan balai polis, namun dia tidak mengendahkan nasihat yang diberikan dan telah mengeluarkan kata-kata kesat kepada polis iaitu “Polis bodoh”.

“Semasa proses tangkapan terhadap suspek, telah berlaku pergelutan dan pihak polis terpaksa menggunakan kekerasan paling minimum,” katanya dalam kenyataan hari ini.

Semalam sebuah portal berita melaporkan seorang bekas pengurus bengkel Joseph Prakash Sukumaran mendakwa dia dipukul dan dikasari semasa berada di ibu pejabat polis berkenaan.

Arjunaidi berkata suspek didapati mempunyai lapan rekod jenayah lampau meliputi pelbagai kesalahan jenayah termasuk kekerasan serta narkotik, dan ujian saringan awal polis mendapati suspek positif dadah jenis Methapethamine.

Beliau berkata suspek didakwa di Mahkamah Majistret Petaling Jaya pada 11 Jun lepas mengikut Seksyen 90 Akta Polis 1967, di samping menghadapi pertuduhan di bawah Seksyen 14 Akta Kesalahan Kecil 1955 serta Seksyen 186 Kanun Keseksaan.

Menurutnya suspek tidak mengaku salah dan dibebaskan dengan jamin mahkamah.

“Sejurus dibebaskan, pada hari yang sama lelaki itu telah membuat satu laporan polis di Balai Polis Bandar Kinrara mengatakan telah dipukul dan dikasari oleh pihak polis semasa hadir memberi keterangan bersabit kes keganasan rumah tangga,” katanya.

Arjunaidi berkata satu Kertas Siasatan Enkuiri Polis (KEP) telah dibuka bagi menjalankan siasatan terhadap laporan yang dibuat dan Jabatan Siasatan Jenayah Ibu Pejabat Polis Kontinjen Selangor telah mengambil alih siasatan KEP ini. – Bernama


Kanak-kanak lelaki maut terkena renjatan elektik di padang bola

JOHOR BAHRU, 10 Muharram 1442H, Sabtu  – Seorang kanak-kanak lelaki berumur sembilan tahun maut dipercayai terkena renjatan elektrik ketika berada di padang bola di Jalan Impian Emas, 14, Taman Impian Emas di sini petang tadi.

Ketua Polis Daerah Johor Bahru Utara ACP Mohd Taib Ahmad berkata, dalam kejadian pada kira-kira jam 2.45 petang itu, Musyrif Hakimi Musaffendy dipercayai tidak memakai kasut ketika berada di padang berkenaan dan kawasan di mana, mangsa berdiri ketika itu basah berikutan hujan.

“Pihak polis menerima panggilan telefon pada kira-kira 3 petang dengan dimaklumkan bahawa terdapat seorang kanak-kanak lelaki terkena renjatan elektrik.

“Difahamkan ketika kejadian, mangsa sempat mengadu kepada seorang rakannya bahawa dia berasa panas dan kemudiannya rebah,” menurutnya dalam kenyataan hari ini.

Beliau berkata sebelum itu, terdapat aktiviti bulan kemerdekaan dan kibaran Jalur Gemilang anjuran sebuah agensi kerajaan di padang bola itu yang bermula dari 8.30 pagi hingga 4 petang.

Katanya, jenazah mangsa dibawa ke Hospital Sultanah Aminah di sini untuk bedah siasat dan kes diklasifikasikan sebagai mati mengejut. -Bernama


Kes harian di bawah 30,000, kadar boleh jangkit bawah 1.0: KP Kesihatan

KUALA LUMPUR, 10 Syaaban 1443H, Ahad – Kes harian baharu COVID-19 yang dicatatkan semalam menurun kepada 26,250 kes berbanding 32,800 kes pada Jumaat, kata Ketua Pengarah Kesihatan Tan Sri Dr Noor Hisham Abdullah.

Beliau berkata daripada jumlah keseluruhan 26,250 kes yang dicatatkan semalam, 26,073 kes atau 99.33 peratus dalam kategori satu dan dua, manakala kategori tiga, empat dan lima yang dicatatkan semalam berjumlah 177 kes atau 0.67 peratus.

Dalam kenyataan hari ini mengenai perkembangan harian pandemik COVID-19 dalam negara, katanya kadar kebolehjangkitan (Rt) yang dicatatkan di seluruh negara semalam adalah sebanyak 0.99, berbanding 1.03 pada Jumaat.

Sementara itu mengenai katil COVID-19 bagi kes kritikal atau Unit Rawatan Rapi (ICU) di hospital Kementerian Kesihatan (KKM) beliau berkata enam negeri mencatatkan penggunaan melebihi 50 peratus semalam iaitu Putrajaya 167 peratus, Kelantan (69 peratus), Johor (68 peratus), Kuala Lumpur (65 peratus), Selangor (58 peratus) dan Perak (53 peratus).

Katanya jumlah pesakit COVID-19 yang memerlukan alat bantuan pernafasan (ventilator) pula menurun kepada 211 pesakit berbanding 231 pesakit pada 11 Mac manakala peratusan penggunaan ventilator semalam ialah 24 peratus berbanding 26 peratus pada 11 Mac.

Merujuk kepada jangkitan COVID-19 dalam kalangan warga emas Dr Noor Hisham berkata, dari 19 Mac 2020 hingga 9 Mac 2022 sebanyak 367,522 kes jangkitan melibatkan golongan itu, yang mewakili 9.9 peratus daripada keseluruhan 3,711,199 kes positif di negara ini dalam tempoh berkenaan.

Katanya dari 25 Jan 2020 hingga 3 Mac 2022, sebanyak 154 kluster jangkitan COVID-19 dilaporkan di pusat jagaan warga emas.

“Kluster ini (pusat jagaan warga emas) adalah penyumpang tertinggi berbanding kluster-kluster kumpulan berisiko yang lain seperti di pusat jagaan kanak-kanak, pusat dialisis dan sebagainya,” katanya.

Beliau berkata kadar kematian akibat COVID-19 dalam kalangan warga emas adalah lebih tinggi berbanding kumpulan umur lain dan kumpulan warga emas yang tidak divaksinasi pula adalah paling berisiko dijangkiti COVID-19 dan mengakibatkan kematian.

Sehubungan itu beliau menyeru semua warga emas mendapatkan dos penggalak dengan segera.

“Dapatkan dos penggalak. Vaksin tidak menjadikan seseorang kebal terhadap jangkitan COVID-19 tetapi vaksin dapat melindungi daripada kesan jangkitan yang teruk sehingga menyebabkan kematian,” kata Dr Noor Hisham. – Bernama


Ismail Sabri pertahan kenyataan ahli UMNO boleh rujuk RoS

BANGI, 28 Jamadilakhir 1444H, Sabtu – Datuk Seri Ismail Sabri Yaakob mempertahankan kenyataannya bahawa usul dua jawatan utama UMNO tidak dipertanding pada pemilihan akan datang, perlu dirujuk kepada Jabatan Pendaftaran Pertubuhan (RoS).

Naib Presiden UMNO itu menegaskan, beliau hanya bercakap dari sudut perundangan dan perlembagaan UMNO.

“Saya bercakap soal perundangan. Ada dua pandangan mengenai keabsahan keputusan itu, ada yang menyatakan ia sah dan sebaliknya.

“Kedua-dua pandangan itu ada alasan yang kukuh, jadi jika timbul pertikaian, maka mana-mana ahli boleh merujuk kepada Jabatan Pendaftar Pertubuhan,” katanya seperti dilapor Berita Harian, hari ini.

Beliau berkata demikian mengulas kenyataan Timbalan Pengerusi UMNO Johor, Datuk Nur Jazlan Mohamed yang mempertikaikan kenyataannya berhubung isu berkenaan.

Nur Jazlan menyatakan, tindakan Ismail Sabri itu pelik kerana ketika proses pengundian usul berkenaan dibuat, bekas Perdana Menteri itu turut berdiri menyokong dua jawatan utama berkenaan tidak dipertanding.

Ditanya mengenai dakwaan Nur Jazlan yang beliau sendiri bangun menyokong usul itu, Ismail Sabri berkata, beliau tidak mahu berdebat mengenai isu berdiri atau duduk.

“Ya, saya ada berdiri ketika laungan ‘Allahu Akbar’. Ada gambar yang menceritakan segala-galanya,” katanya.


Ahmad Zahid yakin PH-BN menang mudah PRK Parlimen Pulai

JOHOR BAHRU, 9 Safar 1445H, Sabtu – Pengerusi Barisan Nasional (BN), Datuk Seri Dr Ahmad Zahid Hamidi yakin calon Pakatan Harapan (PH) yang mewakili gabungan PH-BN mampu menang dengan mudah pada Pilihan Raya Kecil (PRK) bagi Parlimen Pulai pada 9 September nanti.

Ahmad Zahid yang juga Timbalan Perdana Menteri berkata, ia susulan hubungan baik antara penyandang kerusi berkenaan Allahyarham Datuk Seri Salahuddin Ayub dengan ahli UMNO di kawasan itu, selain jalinan hubungan sedia ada antara kepimpinan UMNO di bahagian berkenaan dengan akar umbi PH.

“Untuk Pulai, saya mempunyai keyakinan kuat (mampu menang) kerana Ketua UMNO Bahagian Pulai, Datuk Nur Jazlan Mohamed ada hubungan baik sekian lama dengan rakan-rakan PH walaupun sembilan bulan lepas kita bertempur.

“…tetapi sekarang, beberapa program sudah disusun oleh beliau untuk menyatukan kedua-dua jentera. Selain itu, Allahyarham sendiri sering menyantuni ahli UMNO, jadi di Pulai ini agak mudah,” katanya kepada pemberita selepas tamat proses penamaan calon yang berlangsung di Dewan Jubli Intan Sultan Ibrahim di sini hari ini.

Katanya pada Pilihan Raya Umum ke-15 lepas, jumlah undi yang diterima PH dan BN adalah lebih daripada 94,000 undi, manakala calon Perikatan Nasional (PN) hanya menerima kira-kira 20,000 undi.

Beliau turut menyifatkan keserasian dalam gabungan Kerajaan Perpaduan kini berada tahap tertinggi dalam menghadapi PRK Pulai dan Dewan Undangan Negeri (DUN) Simpang Jeram, dan ia dapat dapat dilihat semasa proses penamaan calon berlangsung di kedua-dua kawasan itu pagi tadi.

“Namun kita perlu akui peringkat akar umbi perlukan sedikit waktu, jadi dalam tempoh kempen harap kita dapat dipadukan dengan jentera rakan Kerajaan Perpaduan,” katanya.

Sementara itu ketika diminta mengulas kenyataan Menteri Besar Kedah Datuk Sanusi Md Nor yang mendakwa UMNO bakal berkubur dalam PRK Parlimen Pulai dan Dewan Undangan Negeri (DUN) Simpang Jeram, Ahmad Zahid berkata beliau enggan melayan provokasi pemimpin PAS itu.

PRK Parlimen Pulai dan DUN Simpang Jeram masing-masing bakal menyaksikan saingan tiga penjuru antara calon PH, Perikatan Nasional (PN) dan Bebas.

PRK Parlimen Pulai dan DUN Simpang Jeram dilaksanakan susulan kematian penyandangnya Salahuddin yang juga Menteri Perdagangan Dalam Negeri dan Kos Sara Hidup, pada 23 Julai lepas.

Suruhanjaya Pilihan Raya (SPR) menetapkan tarikh undi awal pada 5 September, manakala hari pengundian pada 9 September. – Bernama


Kerajaan belum keluarkan kad fizikal vaksin: Khairy

Beliau juga menegaskan bahawa sebarang kad yang dijual di pasaran dan ditularkan baru-baru ini, bukan dikeluarkan oleh kerajaan.

“Tidak ada kad fizikal, hanya ada sijil digital di aplikasi MySejahtera. Itu sahaja,” katanya dalam sidang media perkembangan PICK bersama Menteri Kesihatan, Datuk Seri Dr Adham Baba di sini hari ini.

Sementara itu, Dr Adham turut menegaskan bahawa kad tersebut tidak diiktiraf kerajaan atau diterima sebagai bukti telah melengkapkan dos suntikan vaksin.

Menurutnya, kerajaan akan mengeluarkan ‘MY COVID-19 Vaccination Badge’ dalam bentuk kad dicetak tidak lama lagi sebagai bukti bahawa seseorang individu telah menerima suntikan vaksin COVID-19.

“Hanya sijil digital dalam aplikasi MySejahtera sahaja diakui kerajaan. Buat masa ini, kami menunggu kelulusan Kabinet untuk keluarkan MY COVID-19 Vaccination Badge,” katanya. – Bernama


Malaysia sumbang RM1 juta bantu rakyat Lubnan: PM

BANGI, 18 Zulhijjah 1441H, Sabtu – Kerajaan Malaysia memutuskan untuk menyumbang RM1 juta bantuan kemanusiaan untuk rakyat Lubnan menerusi Pertubuhan Palang Merah Lubnan (LRC).

Bantuan kemanusiaan itu adalah atas dasar semangat persaudaraan akrab dengan Lubnan yang ditimpa tragedi letupan di Pelabuhan Beirut sehingga menyebabkan kemusnahan besar pada 4 Ogos lalu.

Perdana Menteri, Tan Sri Muhyiddin Yassin berkata, Malaysia turut berkongsi kesedihan dan penderitaan dengan rakyat Lubnan.

“Kerajaan dan rakyat Malaysia menghulurkan rasa simpati dan mengucapkan takziah kepada keluarga mangsa yang kehilangan orang tersayang.

“Malaysia yakin dan percaya rakyat Lebanon mampu mengatasi impak tragedi dan meneruskan kehidupan dengan kekuatan semangat dan perpaduan berterusan,” katanya dalam kenyataan, hari ini.

Agensi Anadolu melaporkan tragedi letupan yang dipercayai berpunca daripada amonium nitrat yang disimpan di gudang di pelabuhan Beirut itu telah mengakibatkan sekurang-kurangnya 135 orang terkorban, 5,000 cedera manakala puluhan lagi masih hilang.

Letupan di Pelabuhan Beirut memusnahkan seluruh kawasan sekitar bandar yang menganggarkan kerugian sekitar AS$3 bilion hingga AS$5 bilion.


Hanya Agong berhak buat keputusan

KUALA LUMPUR, 6 Safar 1442H, Khamis – Dakwaan Presiden PKR, Datuk Seri Anwar Ibrahim kononnya mendapat sokongan ‘kukuh dan meyakinkan’ untuk mengambil alih tampuk pemerintahan menimbulkan banyak persoalan.

Pakar Geostrategi, Azmi Hassan berkata, hanya Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berhak melakukan keputusan sekiranya terdapat sebarang perubahan pada tampuk pemerintahan.

Katanya, Agong boleh memutuskan peralihan kuasa dilakukan sama ada tanpa pembubaran Parlimen atau Pilihan Raya Umum jika Parlimen dibubarkan.

“Memang benar jawatan Perdana Menteri adalah bergantung kepada sokongan yang diperoleh melalui Dewan Rakyat.

“Jika benar dakwaan yang beliau telah mendapat sokongan majoriti, ini bermakna Perdana Menteri, Tan Sri Muhyiddin Yassin sudah kehilangan sokongan Ahli Dewan Rakyat,” katanya seperti dilapor media tempatan hari ini.

Sebelum ini Anwar mendakwa, mendapat sokongan kukuh daripada Ahli Parlimen untuk membentuk kerajaan Persekutuan baharu.

Dakwanya lagi, sokongan Ahli Parlimen itu daripada pelbagai parti termasuk yang berpihak kerajaan sedia ada, namun tidak mendedahkan jumlah Ahli Parlimen yang menyokongnya.

Ahli Parlimen Port Dickson itu berkata, beliau sudah diperkenan untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada jam 11 pagi semalam, namun ditangguhkan kerana baginda menerima rawatan di Institut Jantung Negara (IJN).

Sementara itu, mengulas mengenai desas-desus bahawa Anwar mempunyai sokongan Ahli Parlimen UMNO, Azmi berkata, beliau tidak pasti mengenai perkara itu memandangkan ia akan menimbulkan kekecewaan akar umbi UMNO.

Beliau berkata, mustahil parti itu boleh bekerjasama dengan DAP yang selama ini dianggap seteru.

“Perlu diingat mengapa Ahli Parlimen UMNO sokong Muhyiddin adalah untuk mengelak DAP dalam kerajaan.

“Oleh kerana DAP sudah menyatakan sokongan kepada Anwar, maka agak pasti DAP akan turut serta dalam kerajaan Anwar.

“Ini sudah tentu menyukarkan penerimaan akar umbi UMNO terhadap keputusan Ahli Parlimen UMNO sokong Anwar,” katanya.


Bekas banduan Al-Ma’unah kekok dengan dunia luar

KUALA LUMPUR, 15 Muharram 1442H, Khamis – Tersesat ke kampung lain, tidak pandai menggunakan telefon pintar, itu pengalaman baharu dilalui bekas banduan kumpulan Al-Ma’unah tatkala melangkah keluar dari tirai besi pada 17 Ogos lepas, setelah mendapat pengampunan Yang di-Pertuan Agong sempena Hari Kebangsaan ke-63.

Terkurung di sebalik tembok tinggi selama 20 tahun yang memisahkannya dengan dunia luar, bekas banduan itu yang hanya mahu dikenali sebagai Ahmad, 49, mengakui kekok dan terkejut dengan keadaan semasa, terutama di kampungnya yang disifatkan jauh berbeza berbanding 20 tahun lepas.

Cahaya terang matahari juga mengganggu penglihatannya lantaran sudah terbiasa dengan suasana suram di penjara.

“Bayangkan daripada kawasan hutan pada 20 tahun lepas, kini dipenuhi rumah. Saya nak bawa motosikal pun rasa takut sebab banyak betul kereta dan lori atas jalan. Bukan macam dulu… televisyen sekarang pun banyak yang dah ‘kurus’ (skrin nipis). Motosikal pun dah canggih tak perlu dihidupkan guna kaki.

“Apa yang membuatkan saya tersenyum tentunya melihat betapa ramainya anak saudara… sampai hari ini saya masih ragu-ragu dengan jumlahnya. Mungkin lebih daripada 15 orang sedangkan ketika saya tinggalkan keluarga, hanya ada lima orang sahaja,” katanya ketika ditemui Bernama, di sini.

Ahmad, yang sepatutnya menjalani hukuman penjara sepanjang hayat, adalah antara 13 bekas ahli kumpulan Al-Ma’unah yang dibebaskan awal susulan pengampunan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sempena Hari Kebangsaan ke-63.

Ahmad telah dimasukkan ke Penjara Sungai Buloh seketika pada tahun 2000 sebelum ke Penjara Kajang selama lapan tahun, kemudiannya dipindahkan ke Penjara Marang selama 12 tahun, sejak 2008, dan akhirnya ada 17 Ogos lepas, beliau dibebaskan.

Mengimbas kembali detik pembebasannya, Ahmad berkata pada 16 Ogos, beliau dipanggil oleh pegawai penjara untuk menjalani pemeriksaan kesihatan dan diminta membaca sepucuk surat.

Ahmad berkata beliau diminta membaca satu persatu baris ayat di surat itu, yang memaklumkan keputusan penolakan empat kali rayuannya untuk pembebasan sebelum ini, sehinggalah pada baris terakhir yang menyatakan rayuannya diperkenankan.

“Apabila tiba pada ayat ‘diperkenankan’ bagi rayuan kali kelima, saya gagal teruskan bacaan dan pegawai meminta saya melakukan sujud syukur,” katanya, sambil menambah saat itu beliau bagaikan tiada keupayaan lagi untuk berdiri kerana terlalu terkejut sehingga dipapah oleh pegawai penjara.

Ahmad berkata malam terakhir di penjara juga dirasakan sangat panjang sehingga beliau tidak dapat melelapkan mata.

“Saya tak tidur. Saya hanya berbaring atas simen… semua peralatan termasuk tilam, selimut, bekas air dan segalanya telah saya agihkan kepada banduan lain.

“Pada hari terakhir, sebelum melangkah keluar dari pintu besi, saya dibawa berjumpa pegawai penjara. Di situlah saya dijamu makan durian. Ia adalah hadiah untuk pembebasan saya. Ketika itu jugalah air mata saya mengalir laju. Sudah 20 tahun tidak merasa enaknya buah durian,” katanya yang kelihatan ceria dan mesra sepanjang temu bual secara santai itu berlangsung.

Katanya, apabila tiba di rumah pada 17 Ogos, beliau disambut dengan penuh gembira oleh kaum keluarga dan rakan terdekat, sambil dijamu dengan nasi minyak serta pelbagai makanan lain manakala pada awal Muharam lepas, surau berdekatan rumahnya pula mengadakan kenduri kesyukuran menyambutnya pulang.

Ketika ditanya apakah yang akan dilakukan dalam masa terdekat, Ahmad yang mahir membuat perabot ketika di penjara berkata beliau ada menerima tawaran untuk bekerja tetapi masih belum membuat keputusan kerana mahu berehat seketika, selain mahu membalas jasa keluarga terutama kakaknya yang sering memberi sokongan dan sentiasa melawatnya di penjara walaupun terpaksa berhabis wang ringgit.

Bagi memastikan nilai positif pada dirinya terus kekal, Ahmad yang pernah meraih perhatian ramai kerana kehebatannya khatam al-Quran sebanyak 165 kali ketika di penjara berkata, beliau akan meneruskan amalannya membaca al-Quran pada setiap hari seperti di penjara.

“Saya benar-benar terharu atas pembebasan ini. Terima kasih kepada Yang di-Pertuan Agong. Saya yakin apa yang berlaku ini mempunyai kaitan dengan amalan saya di penjara, termasuk doa yang tidak putus daripada keluarga,” katanya. – Bernama


Israel dakwa tak sengaja tembak pos tentera Mesir

TEL AVIV, 8 Rabiulakhir 1445H, Isnin – Tentera pengganas Israel kononnya mendakwa salah satu kereta kebalnya secara ‘tidak sengaja’ membedil pos tentera Mesir berhampiran Kerem Shalom, di kawasan tiga sempadan dengan Semenanjung Gaza.

“Sebuah kereta kebal tentera Israel secara tidak sengaja melepaskan tembakan sebentar tadi, mengenai tapak Mesir berhampiran sempadan di kawasan Kerem Shalom,” menurut tentera rejim dalam satu kenyataan rasmi.

Kenyataan tentera mendakwa, siasatan sedang dijalankan dan butiran lanjut masih disemak, selain turut menyesali kejadian itu.

Sementara itu, tentera Mesir melaporkan kecederaan berlaku ke atas kakitangan pengawasan sempadan akibat serpihan peluru Israel yang kononnya ditembak secara tidak sengaja.

Kerem Shalom ialah sebuah penempatan haram Israel di sempadan antara Gaza, Israel dan Mesir. Ia berfungsi sebagai lintasan sempadan yang menghubungkan ketiga-tiganya.

Insiden itu adalah yang pertama seumpamanya sejak tercetus perang antara Israel dan Palestin di Gaza pada 7 Oktober lalu. – Agensi


Ratifikasi CPTPP gagalkan kempen BMF sampai bila-bila

Oleh Zuhayati Yazid

BANGI, 18 Safar 1443H, Sabtu – Kempen Beli Produk Muslim atau Buy Muslim First (BMF) tidak akan berjaya dilaksanakan sampai bila-bila, sekiranya kerajaan meratifikasi Perjanjian Komprehensif dan Progresif bagi Perkongsian Trans-Pasifik (CPTPP).

Felo Kanan Majlis Tindakan Ekonomi Malaysia (MTEM), Ahmad Yazid Othman menegaskan, CPTPP menentang konsep BMF dengan menyifatkan semua pihak adalah sama dan tiada perbezaan.

“Kalau di Malaysia, kita masih berjuang untuk rapatkan jurang kekayaan usahawan Bumiputera dengan bukan Bumiputera.

“Tapi sekiranya CPTPP ini dilaksanakan, kita tiada ruang langsung untuk penyesuaian berkenaan, untuk mengurangkan kekayaan tersebut.

“Malah semua terkesan kerana kuasa pemodal atau kuasa teknologi yang mereka ada yang lebih besar menyebabkan mereka lebih berkuasa,” katanya.

Beliau berkata demikian ketika menjadi panel dalam program bual bicara bertajuk: Meratifikasi (CPTPP) ‘Bunuh’ Industri Kecil yang disiarkan menerusi TV Pertiwi, malam semalam.

Ahmad Yazid turut berpandangan perjanjian CPTPP tidak menguntungkan usahawan tempatan malah berat sebelah kerana hanya memberi peluang besar kepada syarikat gergasi yang ada dalam negara blok CPTPP sahaja.

Sehubungan itu, beliau berpandangan, pemimpin negara perlu berani dan bijak dalam membuat pendirian tegas untuk tidak takut dengan tekanan antarabangsa.

“Jangan kerana mahu ‘berkawan’ dengan Amerika Syrikat (AS) dan China’ kita hanya ‘welcome’ sesiapa sahaja dan apa yang dinyatakan diikuti sahaja sedangkan, belum tentu negara itu bersedia ke arah berkenaan,” ujarnya.

Katanya lagi, semua pihak perlu menjaga kedaulatan negara, kebajikan rakyat dan bukannya bersungguh-sungguh pertahankan persahabatan sehingga tergadai kepentingan.

“Tidak semua yang menyatakan kesediaan itu mahu menyertai perjanjian ini sebaliknya disifatkan sebagai geopolitik semata-mata,” tegas Yazid.

Pautan Agenda Pertiwi


Dewan Rakyat lulus RUU Perbekalan Tambahan (2021) 2022

KUALA LUMPUR, 19 Syaaban 1443H, Selasa – Persidangan Dewan Rakyat hari ini meluluskan Rang Undang-Undang Perbekalan Tambahan (2021) 2022 untuk memohon perbelanjaan tambahan bagi perkhidmatan tahun 2021 sebanyak RM8,413.5 juta.

Rang undang-undang yang dibentangkan Timbalan Menteri Kewangan 1, Datuk Mohd Shahar Abdullah itu diluluskan selepas bacaan kali ketiga dan mendapat sokongan suara terbanyak Ahli Parlimen.

Perbelanjaan tambahan itu dimohon untuk pindahan lebihan daripada Akaun Hasil Disatukan 2021 ke Kumpulan Wang Pembangunan sebanyak RM2.235 bilion dan RM64.26 juta yang merupakan sebahagian daripada keperluan kewangan untuk menampung Perbelanjaan Pembangunan bagi tahun 2021.

Sebanyak RM6.18 bilion pula adalah peruntukan tambahan langsung kepada kementerian dan jabatan yang telah diberi kebenaran untuk berbelanja melebihi peruntukan bagi membiayai perkara-perkara yang komited pada 2021.

Terdahulu, Ahli Parlimen daripada blok kerajaan dan pembangkang mengambil bahagian membahaskan rang undang-undang itu di peringkat jawatankuasa disusuli sesi penggulungan oleh kementerian yang terlibat dalam anggaran perbelanjaan tambahan itu.

Kementerian berkenaan termasuklah Kementerian Kewangan sebanyak RM7.81 bilion dan Kementerian Perdagangan Dalam Negeri dan Hal Ehwal Pengguna (RM539.6 juta) serta Suruhanjaya Pilihan Raya (RM67.7 juta).

Persidangan Dewan Rakyat bersambung esok.-  Bernama


Lebih 500,000 pelarian Syria selamat dari kawasan keganasan

ANKARA, 8 Zulkaedah 1444H, Jumaat – Lebih 550,000 pelarian Syria di Turkiye selamat kembali ke kawasan yang bebas daripada keganasan, kata Menteri Luar Turkiye Mevlut Cavusoglu.

“Kami menghantar pulang 553,000 pendatang ke wilayah yang kami hapuskan daripada keganasan,” kata beliau.

Cavusoglu berkata, 240,000 rumah akan dibina di utara Syria, di mana 1 juta pelarian akan ditempatkan.

“Kami mahu menghantar rakyat Syria bukan sahaja ke tempat selamat, tetapi juga ke tempat yang dikawal rejim (Assad),” katanya.

Beliau juga menekankan kepentingan mesyuarat empat pihak di Syria dengan berkata penghapusan keganasan di negara tersebut adalah penting untuk keselamatan dan kestabilannya.

“Kami bersetuju dengan penyediaan infrastruktur untuk perjalanan selamat rakyat Syria ke kawasan yang dikawal rejim.

“Kami memutuskan untuk menubuhkan sebuah suruhanjaya di peringkat timbalan menteri, di mana institusi berkaitan juga akan mengambil bahagian.

“Dalam erti kata lain, kita sudah berazam untuk menghantar pulang rakyat Syria dan kita tidak melakukan ini dengan wacana perkauman, kita tidak lupa bahawa mereka juga manusia,” tambahnya.

Lebih 3.7 juta rakyat Syria kini menetap di Türkiye, menjadikannya negara yang menghuni pelarian terkemuka di dunia.

Berikutan bermulanya perang saudara di Syria pada 2011, Türkiye menggunakan dasar “pintu terbuka” untuk rakyat Syria yang melarikan diri daripada penganiayaan dan kekejaman.

Syria telah terlibat dalam perang saudara berdarah sejak awal 2011 apabila rejim Bashar al-Assad bertindak keras terhadap protes pro-demokrasi dengan keganasan yang tidak dijangka.

Beratus-ratus ribu orang telah terbunuh dan lebih 10 juta yang lain kehilangan tempat tinggal, menurut anggaran PBB. -Agensi


Myanmar tambah lagi tempoh penjara Suu Kyi

NAYPYIDAW, 5 Safar 1444H, Jumaat – Mahkamah Myanmar hari ini menjatuhkan hukuman penjara selama tiga tahun ke atas bekas pemimpin yang digulingkan, Aung San Suu Kyi selepas didapati bersalah terbabit penipuan pilihan raya.

Menurut sumber, Suu Kyi didapati bersalah melakukan penipuan dalam pilihan raya umum pada November 2020 yang dimenangi partinya – Liga Kebangsaan untuk Demokrasi (NLD) – dengan majoriti besar perundangan sekali gus mengalahkan parti yang diwujudkan oleh tentera.

Sumber itu mendakwa, hukuman sama turut dikenakan ke atas presiden yang dipecat, Win Myint.

Jurucakap majlis tentera enggan mengulas keputusan itu, namun sebelum ini telah menyatakan bahawa Suu Kyi sedang berdepan proses pengadilan sewajarnya.

Penerima Anugerah Nobel itu ditahan sejak rampasan kuasa tentera awal tahun lalu dan telah dijatuhkan hukuman penjara lebih 17 tahun atas pelbagai tuduhan termasuk rasuah.

Suu Kyi, 76, telah dibicarakan selama lebih setahun atas pelbagai pertuduhan bermula dengan rasuah dan hasutan hingga kebocoran rahsia rasmi yang membawa hukuman maksimum melebihi 190 tahun.

Bagaimanapun, Suu Kyi menafikan semua pertuduhan yang dikenakan ke atasnya.

Perbicaraan ke atasnya diadakan secara tertutup di ibu negara, Naypyidaw.

Tentera merampas kuasa pada Februari 2021 untuk menghalang NLD daripada membentuk kerajaan baharu selepas pilihan raya yang dikatakan ada unsur penipuan. – Agensi


Sarawak bakal gubal dasar perubahan iklim

KUCHING, 17 Syawal 1443H, Rabu – Kerajaan Sarawak akan menggubal Dasar Perubahan Iklim selaras dengan komitmen Malaysia untuk mengurangkan pelepasan gas rumah hijau (GHG) di bawah Rancangan Malaysia ke-12 (RMK12).

Timbalan Menteri Tenaga dan Kelestarian Alam Sekitar Sarawak, Dr Hazland Abang Hipni berkata, dasar yang memfokuskan kepada sumber tenaga hijau seperti kuasa hidro, tenaga solar dan hidrogen itu akan dibuat selepas selesai satu kajian di bawah tempoh RMK-12.

“Antara hasil dijangkakan daripada kajian tersebut ialah garis dasar mengenai GHG mengikut sektor tenaga, pengangkutan, proses perindustrian, pertanian, perubahan guna tanah dan pengurusan sisa.

“Memandangkan penumpuan global kini adalah pada pembangunan mampan, pelaksanaan projek pembangunan Sarawak akan datang mempunyai harganya tersendiri, khususnya kesan kepada alam sekitar dan pemuliharaan biodiversiti,” katanya dalam kenyataan di sini hari ini.

Dr Hazland berkata selain itu, kajian mengenai dasar berkenaan juga dijangka menyediakan pelan tindakan untuk mengurangkan dan menyesuaikan impak daripada perubahan iklim.

“Justeru, pembangunan mampan perlu diusahakan supaya masyarakat mempunyai masa depan lebih baik merangkumi persekitaran bersih, tahap pembangunan berterusan tanpa sisa dan pencemaran berlebihan, dan perlindungan sumber asli serta biodiversiti,” tambahnya. – Bernama


Pemimpin UMNO dakwa manifesto PH tak boleh dipercayai

BANGI, 10 Rabiulakhir 1443H, Isnin – Manifesto Pakatan Harapan (PH) pada Pilihan Raya Negeri (PRN) Melaka disifatkan sebagai retorik semata-mata dan tidak boleh dipercayai.

Malah, PH juga memiliki track record ‘janji 100 hari’ yang gagal dengan satu pun tidak dipenuhi ketika 22 bulan memerintah.

Ahli Majlis Kerja Tertinggi UMNO, Datuk Dr Mohd Puad Zarkashi berkata, sepanjang 22 bulan berkuasa PH langsung tidak memainkan peranan sebaliknya hanya mendiamkan diri sahaja.

“Tidak perlu diulas panjang manifesto PH. Cukup mengambil satu contoh iaitu janji untuk menggubal Enakmen Anti Lompat Parti bagi menjamin kestabilan negeri Melaka.

“Masa berkuasa penuh 22 bulan pun PH tidak buat apa apa pasal lompat parti, inikan pula bila mentadbir kerajaan negeri Melaka,” katanya dalam kenyataan, hari ini.

Bidas beliau lagi, hipokritnya PH ialah apabila menerima calon katak dari UMNO bertanding atas tiket PKR dan PAN, sementara DAP pula hangat-hangat tahi ayam kerana mulanya bantah tapi kini kuat kempen bantu Datuk Seri Idris Haron dan Datuk Nor Azman Hassan.

“PH menggariskan 32 inisiatif dengan tiga teras termasuk Melaka stabil. Stabil apa?

“PH dan PN sama sahaja. Mereka datang dari lubuk yang sama,” dakwanya lagi.


India kenakan cukai hartanah baharu di Kashmir

SRINAGAR, 24 Safar 1442H, Isnin – New Delhi secara sepihak memperkenalkan beberapa undang-undang – selepas menarik balik kuasa autonomi wilayah Kashmir yang ditadbir – yang didakwa cuba mengubah demografik wilayah termasuk melemahkan ekonomi rakyat Kashmir.

Dalam perintah terbaharu, Kementerian Dalam Negeri India memberi kuasa kepada pentadbiran Kashmir untuk mengenakan cukai hartanah kepada semua jenis tanah dan bangunan di wilayah Himalaya yang bergolak itu.

Perintah itu mendapat kecaman aktivis politik dan sivil – bahawa tindakan sedemikian hanya membebankan rakyat dan seterusnya memburukkan lagi keadaan ekonomi yang sudah rapuh di rantau ini yang sering menyaksikan kekacauan.

Parti-parti politik juga membangkang dan menyalahkan pemerintah kerana menyalahgunakan undang-undang dan institusi.

Setakat ini, sejak pembatalan undang-undang kewarganegaraan khas Kashmir, mereka yang tidak bermastautin telah diberikan sijil tempat tinggal mengikut undang-undang kewarganegaraan yang baru.

Bagaimanapun, penduduk tempatan mendakwa, New Delhi menggunakan undang-undang untuk meramaikan lagi orang bukan Islam tinggal di Kashmir yang hampir sama dengan Tebing Barat yang diduduki.

Berdasarkan bancian 2011, umat Islam di wilayah itu merangkumi hampir 70 peratus daripada jumlah penduduk.

Kashmir adalah wilayah pertikaian antara dua kuasa nuklear, India dan Pakistan  Kedua-dua negara menuntut wilayah ini secara penuh, tetapi memerintah wilayah tersebut secara terpisah. – Agensi


Cemas anak dilarikan penganggur curi kereta mahu balik kampung

KUANTAN, 10 Zulkaedah 1443H, Jumaat – Seorang peniaga berdepan detik cemas selepas anak lelakinya dilarikan oleh seorang penganggur yang mencuri keretanya di Felda Hilir Satu di sini, yang didakwa mahu digunakan untuk pulang ke kampung.

Ketua Polis Daerah Kuantan, ACP Wan Mohd Zahari Wan Busu bagaimanapun berkata, kanak-kanak berusia sembilan tahun itu, diturunkan di tepi Jalan Kuantan-Maran dan diambil oleh ibunya yang mengejar kereta Perodua Alza miliknya itu, dengan menaiki kereta kawannya.

Kejadian berlaku pada 6.30 petang semalam, semasa mangsa yang merupakan anak kedua daripada tiga beradik didakwa mengikut ibunya berusia 34 tahun ke rumah rakannya di felda itu, dan ditinggalkan dalam kenderaan yang tidak dimatikan enjin selama beberapa minit.

“Ibu mangsa mendakwa jiran rakannya memaklumkan kereta itu telah dilarikan seorang lelaki, menyebabkan mereka bergegas mengejar suspek. Suspek telah menurunkan kanak-kanak itu beberapa kilometer dari lokasi kejadian dan terus melarikan kenderaan,” katanya semasa dihubungi di sini hari ini.

Wan Mohd Zahari berkata, suspek berusia 35 tahun yang tidak bekerja itu, akhirnya berjaya ditahan oleh pasukan kereta peronda polis Ibu Pejabat Polis Daerah (IPD) Maran.

Siasatan awal mendapati suspek yang mempunyai satu rekod kesalahan lampau berkaitan dadah, melarikan kereta itu, kerana mahu pulang ke kampung di Mentakab, Temerloh.

Siasatan lanjut dijalankan mengikut Seksyen 379A Kanun Keseksaan yang memperuntukkan hukuman penjara tidak lebih tujuh tahun dan boleh dikenakan denda, jika sabit kesalahan.

Pada sidang media di IPD Kuantan hari ini, Wan Mohd Zahari berkata, polis menumpaskan ‘Geng Padil’ yang dipercayai aktif menyamun sekitar bandar raya ini sejak Mei lepas, dengan penahanan dua lelaki warga tempatan baru-baru ini.

Suspek berusia 22 dan 29 tahun itu yang dipercayai mulai aktif sejak Mei lepas, ditahan dalam serbuan di Jalan Batu Hitam, Beserah pada Rabu lepas semasa menaiki kereta Perodua Kancil yang dilaporkan dicuri pada 2 Jun lepas.

“Mereka dipercayai melakukan jenayah itu dengan mencari mangsa yang berjalan seorang diri, sebelum mengugut mereka dengan menggunakan parang untuk menyerahkan wang tunai dan barangan berharga,” katanya.

Wan Mohd Zahari berkata, suspek dipercayai terlibat dengan lima kes jenayah termasuk samun, curi kenderaan, dan pecah kedai, dengan anggaran kerugian sekitar RM10,000.

Kedua-dua suspek yang didapati positif dadah kini direman sehingga Ahad ini. – Bernama


Segerakan vaksinasi pelajar peperiksaan sebelum buka sekolah

BANGI, 6 Safar 1443H, Isnin – Ikatan Guru-Guru Muslim Malaysia (i-Guru) menyambut baik keputusan Kementerian Pendidikan Malaysia (KPM) berhubung pembukaan sekolah pada 3 Oktober ini bagi negeri-negeri Fasa 2 dan Fasa 3 Pelan Pemulihan Negara (PPN).

Bagaimanapun, i-Guru berpandangan ada beberapa isu yang perlu diberi tumpuan oleh pihak KPM susulan keputusan itu, antaranya mempercepatkan usaha vaksinasi pelajar-pelajar tahun peperiksaan dan kelas peperiksaan bagi mengurangkan risiko jangkitan dan ekosistem pendidikan selamat serta terjamin.

Selain itu, memberikan autonomi kepada pihak sekolah dalam menentukan bentuk pergiliran pelajar ke sekolah sama ada bergilir ikut kelas sebagaimana kenyataan Menteri Pendidikan atau bergilir mengikut tingkatan.

Pada masa sama, memberikan ruang dan pilihan kepada pihak sekolah untuk memilih kaedah yang terbaik berdasarkan komposisi murid yang berbeza di setiap sekolah berbeza juga kemudahan infrastruktur yang sedia ada.

i-Guru turut meminta penambahbaikan prosedur operasi standard (SOP) sedia ada apabila sesi pembukaan sekolah nanti dengan mengambil kira dua kategori pelajar iaitu yang telah divaksin dan belum divaksin.

Presiden i-Guru, Ustaz Mohd Azizee Hasan menjelaskan ini penting agar pengoperasian sekolah nanti dapat dikawal selia dengan baik dan meminimakan kadar jangkitan.

“i-Guru menyambut baik pengumuman Menteri Pendidikan berhubung pembukaan sekolah pada 3 Oktober ini khususnya dalam mendepani pengoperasian sekolah dalam keadaan endemik.

“Pengumuman ini diharap dapat memberikan maklumat yang tepat kepada semua pihak terutama warga guru, pentadbir sekolah dan ibu bapa serta menjelaskan kekeliruan-kekeliruan yang timbul sebelum ini,” katanya dalam kenyataan.

Dalam perkembagan sama, Ustaz Azizee berharap penjelasan pembukaan sekolah secara berfasa dan berperingkat dapat melegakan ibu bapa serta menekankan keutamaan pada aspek keselamatan dan kesihatan eko sistem pendidikan tanpa mengabaikan aspek kelangsungan pendidikan.

Katanya, ini akan membantu menangani isu kelesuan dan hilang motivasi belajar akibat tempoh Pengajaran dan Pembelajaran di Rumah (PdPR) yang lama di rumah serta memastikan penguasaan kemahiran membaca, menulis dan mengira (3M) kepada murid-murid pra sekolah dan berkeperluan khas.

“Pihak i-Guru mengucapkan terima kasih di atas kesediaan Datuk Dr Radzi Jidin kerana sudi turun padang dan mengadakan libat urus dengan semua pihak termasuk pihak guru, pentadbir sekolah, ibu bapa dan pakar-pakar dari Kementerian Kesihatan Malaysia (KKM) dan Majlis Keselamatan Negara (MKN),” katanya.


PBB gesa dunia beri tumpuan terhadap Palestin

NEW YORK, 23 Ramadan 1444H, Jumaat – Pertubuhan Bangsa-bangsa Bersatu (PBB) menggesa masyarakat seluruh dunia memberikan perhatian terhadap penindasan dan kekejaman rejim Israel terhadap rakyat Palestin.

Agensi itu berkata, tumpuan masyarakat lebih kepada isu-isu seperti roket yang dilepaskan dari Gaza, Lubnan, dan Syria, termasuk serangan maut terhadap orang awam Israel manakala warga Palestin yang terkorban dipinggirkan.

Tajuk utama berita di seluruh dunia juga lebih tertumpu ke arah serangan ke atas pihak Israel namun rakyat Palestin yang ditindas tidak diceritakan.

Meskipun terdapat usaha dari pihak pertubuhan antarabangsa serta aktivis, rakyat Palestin di bawah penjajahan Israel terus dipaksa keluar dari rumah mereka sendiri.

Lebih malang, tanah dan harta mereka dirampas atas dasar undang-undang diskriminasi.

Sekitar 150 keluarga Palestin di perkampungan berdekatan Kota Lama Baitulmaqdis seperti Silwan dan Sheikh Jarrah, menghadapi risiko pengusiran paksa oleh pihak berkuasa Israel dan kumpulan peneroka haram.

Organisasi antarabangsa itu turut menekankan bahawa Israel perlu patuh sepenuhnya undang-undang kemanusiaan antarabangsa dan kewajipan undang-undang hak asasi manusia antarabangsa.

PBB berkata, pihaknya sudah berulang kali membangkitkan isu ini dengan kerajaan Israel, namun sehingga hari ini tiada sebarang jawapan yang diberikan. -Agensi


Gelombang pertama banjir bermula

KOTA BHARU, 18 Rabiualkhir 1442H, Jumaat – Sebanyak lima pusat pemindahan sementara (PPS) telah dibuka setakat malam tadi di Kelantan membabitkan 120 mangsa banjir, selepas hujan turun berterusan di beberapa kawasan, isyarat awal bakal bermulanya gelombang pertama musim banjir di negeri itu.

Menurut aplikasi InfoBencanaJKM (Jabatan Kebajikan Masyarakat), lima PPS berkenaan melibatkan dua PPS di daerah Kota Bharu dan tiga PPS di Pasir Puteh.

Seramai 23 mangsa daripada lima keluarga ditempatkan di PPS di Sekolah Kebangsaan (SK) Melor, manakala 43 mangsa daripada sembilan keluarga dipindahkan ke PPS SK Tiong bagi jajahan di Kota Bharu.

Sementara itu 54 mangsa banjir daripada 13 keluarga ditempatkan di PPS di daerah Pasir Puteh iaitu di Dewan Kompleks Kamil (27 mangsa), SK Changgai (16 mangsa) dan SK Bukit Jawa (11 mangsa).

Tinjauan di Kampung Sri Kulim Melor, dekat sini, mendapati kampung berkenaan mula dinaiki air secara mendadak, rata-rata tempat parasnya mencecah hampir satu meter sehingga menyebabkan banyak jalan raya dinaiki air, menyukarkan pergerakan kenderaan. – Bernama


ISMA lancar kempen bulan kemerdekaan negara ke-64

30 minit demi negara…

Apalah sangat jika dibandingkan 63 tahun negara ini menaungi dan memayungi kehidupan kita dengan izin Allah.

Di tanah ini kita menggali segalanya. Kebaikan, kebahagiaan, kedamaian dan kemakmuran, maka untuk 30 minit ini mari kita tunjukkan rasa cinta dan setia kita kepada negara.

Dalam 30 minit ini kita berdoa bersama-sama, kita saling ingat mengingati dan menzahirkan rasa syukur kita pada Yang Maha Esa atas segala nikmat yang telah dicurahkan ke atas negara yang tercinta ini.

Kita tidak bersendirian. Kita ditemani oleh Al Fadhil Ustaz Fadhil Yahya, Mudir Tarbiah Muda yang tidak putus-putus usahanya membekalkan anak bangsa dengan ilmu akhirat.

Kita juga ditemani oleh Al-Fadhil Dr Ahmad Sanusi bin Azmi, pakar hadis negara kita yang akan berkongsi pesanan dan peringatan buat kita untuk terus menikmati kemerdekaan dalam rangka syarak.

Kita juga bakal disentap oleh Pengasas Tarbiah Sentap yang menjadi rujukan remaja dan anak muda hari ini dalam memastikan mereka terus berada di atas jalan kebaikan.

Dan kita juga pastinya ditemani oleh rasa cinta, sayang dan harap kita pada negara dan tanah air tercinta ini.

Ayuh! Set reminder anda untuk sesi live kita malam ini di pautan berikut
https://www.facebook.com/1595905897351932/posts/2959647284311113/ untuk di Facebook.

Dan jika anda ingin mengikutinya di Youtube, sila klik pautan berikut :
https://www.youtube.com/watch?v=Q5-BJlyM1qs

#deminegara
#inicarakita
#wargaunggul
#kuatdeminegara
#ismamerdeka

Ustaz Muhammad Fauzi Asmuni
Presiden Ikatan Muslimin Malaysia (ISMA)


Polis tahan reman lelaki hantar surat kecam Masjid Jamek Bahau

SEREMBAN, 12 Ramadan 1442H, Sabtu – Seorang lelaki direman empat hari hingga Selasa ini bagi membantu siasatan kes surat layang berunsur kecaman yang ditujukan kepada Masjid Jamek Bahau serta menghina orang Melayu yang kemudian ditularkan menerusi media sosial baru-baru ini.

Ketua Polis Daerah Jempol Supt. Hoo Chang Hook berkata lelaki berusia 56 tahun itu ditahan di rumahnya di Taman ACBE di sini pada 10.10 malam tadi oleh sepasukan polis daripada Bahagian Siasatan Jenayah, Ibu Pejabat Polis Daerah Jempol.

“Polis turut merampas beberapa helai kertas dan sampul surat yang disimpan di dalam kabinet dapur di rumah itu yang dipercayai mempunyai kaitan dalam kes surat kecaman terhadap Masjid Jamek Bahau dan menghina Melayu,” katanya dalam kenyataan hari ini.

Hoo berkata berdasarkan siasatan, lelaki itu diberhentikan kerja oleh majikannya iaitu sebuah kopitiam di Bahau, kerana masalah disiplin selain sering memarahi pelanggan.

Kes disiasat mengikut Seksyen 505(b) dan Seksyen 298A Kanun Keseksaan serta Seksyen 233 Akta Komunikasi dan Multimedia 1998. – Bernama


Kes COVID-19 melonjak di negara Arab

ISTANBUL, 25 Muharram 1442H, Ahad – Pihak berkuasa kesihatan di negara-negara Arab mengesahkan peningkatan kes jangkitan dan kematian akibat wabak pandemik COVID-19, setakat semalam.

Di Palestin, enam lagi kematian akibat coronavirus direkodkan, menjadikan jumlah korban di negara berkenaan kepada 238 orang, menurut Kementerian Kesihatan dalam satu kenyataan.

Kementerian turut mengesahkan 650 lagi jangkitan baharu dalam tempoh 24 jam terakhir, menjadikan keseluruhan kes 38,516 dengan 26,882 kes pulih.

Di Kuwait, 736 kes baharu dilaporkan dengan satu kematian setakat semalam.

Angka kematian di Kuwait sudah mencecah 558 orang dan jumlah kes meningkat kepada 94,211 termasuk 84,401 daripadanya sudah pulih.

Sementara itu, Kementerian Kesihatan Qatar mengumumkan 236 lagi kes jangkitan baharu, menjadikan jumlah keseluruhan kepada 121,523 kes setakat semalam.

Angka kematian di Qatar juga sudah mencecah 205 orang, dengan 118,476 kes pulih sepenuhnya.

COVID-19 telah meragut hampir 917,000 nyawa di 188 negara dan wilayah sejak Disember lalu. Amerika Syarikat, India dan Brazil adalah negara paling teruk dijangkiti setakat ini.-  Agensi


Segerakan permohonan subsidi penternak ayam

PUTRAJAYA, 23 Syawal 1443H, Selasa – Kementerian Pertanian dan Industri Makanan (MAFI) akan menghantar lebih ramai pegawainya ke peringkat negeri bagi mempercepatkan bayaran subsidi kepada penternak ayam dalam usaha meningkatkan pengeluaran domestik.

Dalam kenyataan, MAFI memaklumkan setakat ini hanya RM50 juta subsidi telah dibayar walaupun sebanyak RM729.43 juta subsidi disediakan di bawah Skim Kawalan Harga Keluarga Malaysia sejak 5 Feb lepas, selaras penetapan harga siling ayam standard pada harga RM8.90 per kilogram.

Perkara sama turut disebut Perdana Menteri Datuk Seri Ismail Sabri Yaakob, semalam.

“Semua penternak yang memenuhi syarat diminta untuk kemukakan permohonan supaya tuntutan dapat disalurkan dalam tempoh yang telah dijanjikan,” tegas kementerian itu.

Keputusan ini antara yang dicapai dalam sesi libat urus Menteri Pertanian dan Industri Makanan Datuk Seri Dr Ronald Kiandee, semalam, bersama 12 pemain industri dan persatuan penternak antaranya Leong Hup Poultry Farm Sdn Bhd, HLRB Broiler Farm Sdn Bhd, PWF Corporation Bhd dan Persatuan Penternak Ayam Negeri Selangor.

Kementerian itu berkata, bagi merancakkan lagi aktiviti pengeluar makanan, Jabatan Perkhidmatan Veterinar (JPV) juga akan terus mempermudah dan mempercepatkan proses tuntutan subsidi penternak ayam.

Menurut MAFI pihak industri yang terlibat dalam sesi libat urus turut menyatakan komitmen untuk terus membekalkan ayam bagi keperluan pasaran tempatan.


Syarikat swasta, korporat digalak tingkatkan program CSR

KUALA LUMPUR, 21 Rabiulawal 1445H, Sabtu – Syarikat swasta dan korporat digalak meningkatkan program tanggungjawab sosial korporat (CSR) menerusi program perkhidmatan dalam komuniti seperti pemeriksaan kesihatan gigi bagi memberi kemudahan kepada komuniti termasuk kawasan pinggir bandar dan luar bandar.

Menteri Komunikasi dan Digital, Fahmi Fadzil berkata, program perkhidmatan yang dibawa ke komuniti akan memudahkan dan memberi manfaat kepada lebih ramai orang.

Ahli Parlimen Lembah Pantai itu berkata, contohnya kawasan Lembah Pantai, Pantai Dalam dan Kampung Kerinchi walaupun terletak di bandar dan berdekatan dengan hospital serta klinik yang banyak terdapat pelbagai kekangan untuk komuniti setempat mendapatkan rawatan dan perkhidmatan.

“Jadi bila kita bawa perkhidmatan itu dalam komuniti lebih ramai yang akan dapat manfaat.  Saya amat alu-alukan dan jika ada pihak lain yang ingin mengadakan program serupa (di Lembah Pantai) boleh berhubung dengan saya,” katanya kepada pemberita ketika hadir ke program Pemeriksaan Kesihatan Gigi: Gigi Sihat Senyum Ceria di Program Perumahan Rakyat (PPR) Kerinchi di sini hari ini.

Fahmi berkata, program anjuran bersama International Medical University (IMU) dan Majlis Perwakilan Penduduk  Lembah Pantai serta pertubuhan bukan kerajaan itu bertujuan meningkatkan kesedaran tentang penjagaan gigi.

Beliau berkata program itu turut membantu pelajar tahun tiga jurusan pergigian IMU menimba pengalaman secara amali terutamanya dalam menguruskan kanak-kanak kecil yang sukar untuk menjalani pemeriksaan gigi. – Bernama


Zahid tegaskan muafakat BN-PH mesti dipertahan

KULIM, 11 Jamadilawal 1444H, Selasa – ‘The grand coalition’ atau permuafakatan besar yang membentuk Kerajaan Perpaduan yang diterajui Pakatan Harapan (PH) bersama Barisan Nasional (BN) serta beberapa parti komponen lain harus dipertahan dan dikekalkan.

Pengerusi BN, Datuk Seri Ahmad Zahid Hamidi berkata, kerjasama antara gabungan parti politik yang terlibat harus dikekalkan untuk tempoh yang lebih lama berbanding lima tahun demi mencapai Malaysia yang gemilang.

“Insya-Allah kerjasama ini bukan lima tahun, bukan 10 tahun, bukan 15 tahun, atas keikhlasan kita akan bekerjasama dalam satu pasukan sebagai ‘the grand coalition’.

“Antara parti-parti yang bergabung untuk membentuk sebuah negara yang lebih gemilang dan saya amat yakin jika trend ini dapat kita pertahankan, jika penyatuan dan perpaduan ini dapat kita teruskan, insya-Allah Malaysia akan lebih gemilang,” katanya.

Ahmad Zahid yang juga Timbalan Perdana Menteri berkata demikan ketika berucap pada program Ceramah Mega Ayuh Malaysia sempena Pilihan Raya Umum ke-15 (PRU15) Parlimen Padang Serai di sini malam tadi.

Menurut Ahmad Zahid, beliau yakin menerusi pentadbiran Kerajaan Perpaduan, ekonomi negara akan menjadi lebih baik sekali gus mampu mengatasi masalah kos sara hidup rakyat selain memberi keyakinan kepada pelabur asing untuk datang ke negara ini.

Sementara itu, beliau berkata, sekiranya usul undi percaya kepada Perdana Menteri di Parlimen nanti dapat diluluskan, maka Kerajaan Perpaduan yang didukung oleh semua kaum akan menjadi kerajaan yang paling mantap dalam sejarah politik negara.

“Politik baharu bukan politik perkauman, politik baharu bukan politik agama, politik baharu di Malaysia perlukan landskap baharu dengan semua bangsa, semua agama, semua keturunan, semua budaya bangsa bersatu sebagai rakyat Malaysia,” katanya.

Dalam pada itu, Ahmad Zahid turut menyeru pengundi di Padang Serai supaya memilih calon PH Dr Mohamad Sofee Razak pada hari pengundian Rabu ini bagi memastikan wakil rakyat di kawasan itu ‘sealiran’ dengan kerajaan pusat.

Turut hadir pada program itu Timbalan Presiden PKR yang juga Menteri Ekonomi, Rafizi Ramli dan Ketua Setiausaha PH merangkap Menteri Dalam Negeri, Datuk Seri Saifuddin Nasution Ismail. – Bernama


Dewan Ulama PAS lulus usul penyatuan ummah dengan UMNO dan Bersatu

YAN, 5 Safar 1444H, Jumaat – Dewan Ulama PAS Pusat hari ini meluluskan usul berkaitan agenda penyatuan ummah melalui kerjasama dengan UMNO serta Bersatu, dan menolak kerjasama dengan Pakatan Harapan (PH) pada Pilihan Raya Umum ke-15 (PRU15).

Usul itu diluluskan dalam Muktamar Dewan Ulama PAS Pusat ke-61 dekat sini, dengan disokong majoriti daripada lebih 150 perwakilan yang hadir, sekali gus ia akan dibahas pada Muktamar Tahunan PAS ke-68 yang berlangsung di Kompleks PAS Kedah di Alor Setar, mulai esok hingga Ahad ini.

Ketika membentangkan usul itu, perwakilan dari Dewan Ulama PAS Pusat Negeri Kelantan Tuan Mohd Saripudin Tuan Ismail berkata ini kerana PAS memainkan peranan secara proaktif untuk menyatukan parti-parti politik dan pertubuhan-pertubuhan bukan kerajaan daripada Melayu atau Islam.

“Ini supaya kekuatan politik Melayu Islam dapat disatukan melalui agenda penyatuan ummah. Strategi satu lawan satu hendaklah dilaksanakan bagi mengelak pertembungan sama sendiri antara parti-parti teras Melayu di kawasan pengundi Melayu atau Islam, supaya tidak berlaku perpecahan undi yang hanya akan menguntungkan PH.

“Seterusnya, mengukuhkan jumlah majoriti kerusi dalam kalangan Muslim yang menjadi gambaran kepada majoriti rakyat Malaysia yang diwakili oleh kaum Melayu,” katanya yang juga Ahli Dewan Undangan Negeri Selising, Kelantan itu.

Muktamar Dewan Ulama PAS Pusat ditangguhkan kepada suatu tarikh yang akan ditetapkan. – Bernama


Pengerusi PEMBELA difitnah tak lagi sokong kempen BMF

BANGI, 11 Ramadan 1442H, Jumaat – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya menegaskan beliau sentiasa konsisten memperjuangkan kempen Beli Produk Muslim atau Buy Muslim First (BMF) yang diusahakan sejak 2019.

Mantan Presiden Ikatan Muslimin Malaysia (ISMA) itu meluahkan rasa kesal, apabila terdapat pihak menyalahgunakan gambarnya dan mengelirukan orang ramai bahawa beliau kini tidak lagi menyeru sokongan buat kempen BMF tetapi beralih kepada kempen Beli Barangan Malaysia selepas kerajaan Perikatan Nasional (PN) memerintah.

“Nampaknya sekarang ini ada ‘coordinated attack’ terhadap Kempen Buy Muslim First (BMF) yang dirancang dengan rapi dan tersusun.

“Kali ini, tersebarnya sebuah poster yang menunjukkan kononnya saya mengangkat naratif Kempen Beli Barangan Malaysia pula, menggantikan seruan kempen BMF.

“Kalaulah saya sudah meninggalkan kempen BMF khususnya pada zaman pemerintahan PN, mana mungkin NGO kami melancarkan pasar mini Ismart pada bulan lalu,” katanya dalam satu kenyataan, hari ini.

Malah, beliau berkata, sehingga ke hari ini setiap mesyuarat antara NGO-NGO Islam sentiasa konsisten membincangkan agenda BMF.

“Kita juga secara aktif ‘engage’ dengan pemain-pemain industri yang mengangkat agenda BMF ini.

“Saya tidak faham di mana salahnya usaha untuk membantu peniaga muslim?

“Pesan saya satu sahaja jika kamu tidak mahu membantu sesama muslim, paling tidak janganlah menjadi penghalang,” tegasnya.

Selain itu, beliau turut menegaskan, usaha membina kekuatan ekonomi untuk umat Islam masih panjang dan berliku.

“… dan pasti ada yang tidak senang duduk kerana rasa tergugat,” katanya.


Lagi tindakan roboh rumah penduduk Palestin oleh Zionis

BAITULMAQDIS, 19 Rejab 1442H, Rabu – Israel bertindak merobohkan sebuah rumah milik penduduk Palestin di perkampungan Shufat dekat Baitulmaqdis Timur pada pagi tadi.

Media tempatan melaporkan, bahawa polis Israel turut berada di tempat kejadian bagi mengawal aktiviti pemusnahan itu.

Dalam kejadian itu, dua jentolak telah merobohkan sebuah rumah dua tingkat milik keluarga mangsa, Abu Mayala dengan alasan kononnya ia dibina tanpa permit.

Terdahulu, Israel pada minggu lalu turut merobohkan sebuah rumah yang masih dalam pembinaan dan dua gudang pertanian di selatan Tebing Barat yang diduduki.

Datuk Bandar Taqou di tenggara Bethlehem, Tayseer Abu Miqreh berkata, Israel menyerang utara wilayah itu selain merobohkan rumah seluas 160 meter persegi, yang masih dalam fasa pembinaan dan dimiliki oleh penduduk tempatan.

Dengan menggunakan alasan sama iaitu penempatan dibina tanpa permit, Israel mengambil peluang merobohkan rumah milik penduduk Palestin secara berkala, bagi menyekat pembangunan Palestin di Baitulmaqdis yang diduduki.

Pada masa sama, Israel bertindak membina puluhan ribu unit rumah di penempatan haram di Baitulmaqdis Timur untuk penduduk Yahudi. -Agensi


Jerman gesa rakyatnya tinggalkan Ethiopia segera

BERLIN, 6 Rabiulakhir 1443H, Khamis – Kerajaan Jerman, hari ini menyeru rakyatnya meninggalkan Ethiopia berikutan konflik ganas yang semakin memuncak di negara Afrika Timur itu.

Rakyat Jerman harus menggunakan penerbangan komersial sedia ada untuk meninggalkan negara itu, kata Kementerian Luar dalam amaran perjalanan di laman webnya.

Amaran itu, yang sebelum ini hanya digunakan untuk sesetengah kawasan krisis, telah diperluaskan ke seluruh negara.

Konflik antara kerajaan di Addis Ababa dan pemberontak dari wilayah utara Tigray telah mencengkam lebih banyak bahagian negara sejak beberapa hari kebelakangan ini, dengan pelbagai pihak terlibat dalam pertempuran sengit.

“Tidak boleh dinafikan bahawa pertempuran akan bertambah hebat dan menjangkau wilayah lain di negara ini, termasuk ibu negara Addis Ababa,” kata Kementerian Luar.

Pada 2 November, Ethiopia mengisytiharkan darurat di seluruh negara.

Keputusan itu susulan mesyuarat luar biasa Majlis Menteri, di tengah-tengah pertempuran yang semakin memuncak antara tentera kerajaan dengan pemberontak Barisan Pembebasan Rakyat Tigray (TPLF) dan Tentera Pembebasan Oromo-Shene (OLA-Shene).

Sejak beberapa minggu lalu, pejuang TPLF memperoleh keuntungan, menawan wilayah baharu dan bandar strategik jauh di kawasan Amhara dan Afar.

Pada 29 Jun, kerajaan Ethiopia mengisytiharkan gencatan senjata unilateral dan menarik keluar tenteranya dari Tigray, membolehkan pasukan pemberontak mara ke Amhara dan Afar yang berjiran.

Berjuta-juta orang kehilangan tempat tinggal akibat konflik itu, menurut Pertubuhan Bangsa-Bangsa Bersatu (PBB), yang telah memberi amaran tentang malapetaka kemanusiaan yang akan berlaku. – Agensi


Pakistan mahu ambil tindakan ke atas Afghanistan

ISLAMABAD, 16 Muharam 1445H, Khamis – Pakistan tidak teragak-agak mengambil tindakan undang-undang ke atas negara jirannya, Afghanistan jika tidak mengawal aktiviti keganasan yang berterusan menggangu negaranya.

Menteri Luar Pakistan, Bilawal Bhutto Zardari berkata, pihaknya akan bertindak mengikut undang-undang antarabangsa untuk mempertahankan diri demi keselamatan negara.

Bilawel bagaimanapun berharap Taliban mengambil tindakan bersesuaian menentang kumpulan pengganas yang berterusan mengancam Pakistan.

Amaran berkenaan dibuat susulan beberapa siri serangan pengganas yang menyerang Pakistan sejak kebelakangan ini dengan yang terbaharu berlaku di daerah Bajaur, wilayah Pakhtunkhwa.

Terbaharu, Taliban mendakwa bertanggungjawab siri keganasan yang menyebabkan 54 terkorban termasuk 23 kanak-kanak selain menyebabkan lebih 200 yang lain cedera.

Serangan berkenaan menyasarkan perhimpunan pilihan raya yang berlangsung di sempadan Pakistan.

Penyerang pengebom berani mati daripada ISIL itu difahamkan meletupkan bahan letupan yang diletakkan dalam sehelai jaket di tempat tumpuan ramai di bandar Khar.

Pakistan bagaimanapun percaya kumpulan pengganas itu beroperasi di Afghanistan. – Agensi


Pakistan mahu tamatkan permusuhan dengan India

ISLAMABAD, 6 Syaaban 1442H, Sabtu – Panglima tentera Pakistan meminta permusuhan ketat antara India dan negaranya ditamatkan, bagi membolehkan mereka mewujudkan kerjasama.

Seruan itu dibuat susulan New Delhi mengikuti langkah gencatan senjata bulan lalu yang dilaksanakan antara tentera kedua-dua negara.

“Sudah sampai masanya kita hentikan masa lalu dan bergerak ke hadapan.

“Tetapi …jiran kita (India) harus mewujudkan persekitaran yang kondusif, terutama di Kashmir yang diduduki India,” kata Jeneral Qamar Javed Bajwa ketika berucap dalam satu seminar di ibu kota, Islamabad.

Beliau berkata demikian merujuk kepada wilayah-wilayah Himalaya yang ditadbir India.

Bajwa berkata, perselisihan yang tidak dapat diselesaikan antara kedua-dua pesaing nuklear Asia Selatan akhirnya ‘mengheret wilayah ini kembali ke kancah kemiskinan’.

Bagaimanapun, tidak ada komen segera dari India.

Tentera Pakistan yang kuat telah memerintah negara itu selama hampir separuh dari 73 tahun – di mana tentera telah mengawal dasar luar dan keselamatan.

Wilayah Kashmir yang dipertikai terbahagi antara Pakistan dan India tetapi dituntut oleh kedua-duanya secara keseluruhan.

Kedua-dua negara telah melalui dua daripada tiga perang ke atas Kashmir sejak memperoleh kemerdekaan dari Britain pada tahun 1947.

Hubungan merosot pada 2019 selepas New Delhi menghapuskan hak keistimewaan Kashmir yang sudah lama dimilikinya mengikut perlembagaan India. – Agensi


Presiden Tunisia pecat Perdana Menteri, beku Parlimen

TUNIS, 16 Zulhijjah 1442H, Isnin – Presiden Tunisia memutuskan untuk membekukan Parlimen, menggantung kekebalan semua timbalan menteri dan memecat Perdana Menteri, Hicham Mechichi dari jawatannya berikutan tunjuk perasaan besar-besaran di beberapa bandar di negara ini.

Kais Saied juga memaklumkan bahawa beliau akan mengambil alih jawatankuasa eksekutif dengan bantuan Perdana Menteri baharu

Saied mengatakan bahawa tindakannya selari dengan Artikel 80 Perlembagaan, dan juga memetik artikel itu untuk menggantung kekebalan anggota Parlimen.

Namun begitu, baik memecat Mechichi mahupun menggantung Parlimen – kedua-duanya tidak boleh dilakukannya di bawah Perlembagaan.

Menurut Perlembagaan Tunisia, ketika Artikel 80 digunakan, sesi Parlimen perlu berterusan, dan tidak boleh dibubarkan.

Mengecam tindakan itu, Speaker Parlimen Tunisia, Rached Ghannouchi menuduh Saied melancarkan ‘kudeta menentang revolusi dan Perlembagaan’.

“Kami menganggap institusi itu masih berdiri dan penyokong Ennahda dan rakyat Tunisia akan mempertahankan revolusi,” kata Ghannouchi, yang mengetuai Parti Ennahda.

Semalam, sejumlah pasukan keselamatan Tunisia cedera sementara penunjuk perasaan yang marah membakar sebuah kenderaan berperisai dalam pertempuran di Sfax.

Ini berlaku ketika penunjuk perasaan menyerbu markas parti Islam Tunisia, Ennahda di Tozeur, Kairouan dan Sousse.

Sebilangan besar rakyat Tunisia menganggap Ennahda bertanggungjawab ke atas keadaan ekonomi, sosial dan kesihatan negara yang merosot kerana kegagalannya menguruskan hal ehwal negara sejak ia berkuasa pada tahun 2011.

Noureddine El-Beheiry, tokoh terkemuka dalam parti Islam Ennahda, telah menyerang saluran Al Arabiya dan Al Hadath atas liputan tunjuk perasaannya yang berterusan di Tunisia dan mengancam penyokong Saied bahawa ‘mereka akan membayar harganya.’ – Agensi


Moratorium bernilai RM30 bilion akan manfaat 5 juta peminjam terjejas

KUALA LUMPUR, 19 Syawal 1442H, Isnin – Bantuan bayaran balik pinjaman dan moratorium bernilai sehingga RM30 bilion bermula Jun 2021 dijangka memanfaatkan lebih daripada 5 juta peminjam, kata Perdana Menteri Tan Sri Muhyiddin Yassin.

Menurutnya, hasil berbincangan bersama Bank Negara Malaysia (BNM) Industri perbankan memberi jaminan dan komitmen penuh untuk terus memberikan bantuan pembayaran balik pinjaman dan moratorium.

“Oleh itu, bagi semua golongan B40 dan rakyat yang terjejas ekoran kehilangan pekerjaan serta perusahaan mikro dan PKS yang tidak dibenarkan beroperasi dalam tempoh Perintah Kawalan Pergerakan (PKP), anda diberi pilihan untuk mendapatkan kelulusan moratorium secara automatik selama tiga bulan,” katanya semasa mengumumkan pakej bantuan PEMERKASA Plus bernilai RM40 bilion, di sini, malam ini.

“Insha-Allah, industri perbankan akan memberikan maklumat lebih terperinci berhubung perkara ini mulai esok. Saya berharap, pengumuman moratorium automatik ini dapat memberi sedikit kelegaan kepada peminjam institusi perbankan,” katanya. – Bernama


Siasatan kontroversi gegelang sotong daripada usus babi masih dijalankan

BANGI, 8 Syaaban 1443H, Jumaat – Hasil siasatan berhubung gegelang sotong atau sotong ring – yang didakwa diperbuat daripada dubur atau usus babi – akan diumumkan pihak berkuasa berkaitan selepas keputusan analisa makmal dikeluarkan oleh Jabatan Kimia Malaysia.

Menteri di Jabatan Perdana Menteri (Hal Ehwal Agama), Senator Datuk Idris Ahmad berkata, sekiranya terdapat sebarang ketidakpatuhan oleh mana-mana pihak kepada peraturan yang telah ditetapkan, pihaknya akan mengambil tindakan tegas untuk menjaga kemaslahatan masyarakat.

“Satu perbincangan antara pihak Jabatan Kemajuan Islam Malaysia (Jakim) bersama Kementerian Perdagangan Dalam Negeri dan Hal Ehwal Pengguna (KPDNHEP) serta tiga jabatan agama Islam negeri (JAIN) iaitu Jabatan Agama Islam Selangor (JAIS), Jabatan Hal Ehwal Agama Islam Negeri Kedah (JHEAIK) dan Jabatan Hal Ehwal Agama Islam Perlis (JAIPs) diadakan, baru-baru ini.

“Hasil laporan mesyuarat berkenaan memaklumkan siasatan masih sedang berjalan dan sampel makanan itu telah dihantar ke Jabatan Kimia untuk tujuan analisa dan pengesahan,” katanya dalam satu kenyataan media, hari ini.

Beliau berkata, KPDNHEP bersama JAIN yang berkaitan telah mengambil tindakan awal sebaik isu tersebut ditularkan dengan turun padang menjalankan siasatan serta mengambil sampel untuk dianalisis.

Pada masa sama katanya, Jakim telah menghubungi badan pensijilan Halal di China iaitu Shandong Halal Certification Services (SHCS) bagi mendapatkan pengesahan berhubung sijil halal produk berkenaan.

“Jabatan Perdana Menteri (Hal Ehwal Agama) merakamkan ucapan penghargaan dan terima kasih kepada pihak KPDNHEP bersama JAIS, JHEAIK dan JAIPs yang tangkas menyiasat serta meneliti isu ini daripada segenap aspek.

“Ucapan terima kasih juga diucapkan kepada pihak Jabatan Kimia Malaysia kerana telah memberikan keutamaan kepada sampel ini untuk dianalisa,” katanya.


Istanbul dilanda salji tebal, semua penerbangan dihentikan

ISTANBUL, 22 Jamadilakhir 1443H, Selasa – Pihak berkuasa Turki menghentikan sementara semua penerbangan di Lapangan Terbang Istanbul berikutan salji lebat di ibu negara.

Salji lebat turut menghentikan beberapa perkhidmatan feri Istanbul, menutup beberapa batang jalan dan menyebabkan masalah penglihatan bagi pemandu.

Di seluruh negara, Pihak Berkuasa Bencana dan Kecemasan berkata, kira-kira 4,600 orang terkandas akibat cuaca dan lebih 6,700 dibawa ke pusat perlindungan, manakala ribuan bekalan makanan dihantar kepada mereka yang memerlukan.

Kebanyakkan kawasan di Turki dilanda salji lebat sejak minggu lalu.

Syarikat penerbangan Turki, Turkish Airlines (THYAO.IS) berkata, ia telah membatalkan semua penerbangan dari Lapangan Terbang Istanbul sehingga Selasa jam 1 pagi waktu tempatan bagi memastikan ‘keselamatan perjalanan dan untuk penumpang kami’ serta mengelakkan mereka daripada terkandas di lapangan terbang.

Gabenor Istanbul, Ali Yerlikaya berkata di Twitter bahawa waktu bekerja untuk institusi awam akan berakhir lebih awal, bersama-sama dengan penutupan awal bagi pusat beli-belah berikutan salji di bandar yang mempunyai kira-kira 16 juta orang itu.

Kenderaan yang tiba dari barat bandar tidak dibenarkan memasuki wilayah itu, manakala pelepasan dari terminal bas terbesar Istanbul dihentikan sehingga Selasa pada jam 5 pagi, katanya.

Sementara itu, Datuk Bandar Istanbul, Ekrem Imamoglu memberitahu Reuters bahawa salji yang turun – menyebabkan masalah perjalanan – akan meredakan keadaan kering sejak musim panas apabila kapasiti empangan menyusut ke paras terendah beberapa tahun.

“Istanbul bergantung kepada rahmat salji. Jika ia tidak mengalami setiap musim seperti yang diharapkan, risiko berbeza menanti,” katanya, sambil menambah kira-kira 10-15 sentimeter (cm) salji direkodkan di bandar dan 25 cm (9.84 inci) di kawasan luar bandar.

Salji dijangka meningkatkan paras air di empangan kepada kira-kira 70 peratus kerana ia berterusan dalam beberapa hari akan datang, katanya. – Agensi


PKP di Kuala Lumpur, Terengganu, Johor, Perak mulai Jumaat

KUALA LUMPUR, 23 Ramadan 1442H, Rabu – Wilayah Persekutuan Kuala Lumpur serta beberapa daerah dan mukim di Terengganu, Johor dan Perak diletakkan di bawah Perintah Kawalan Pergerakan (PKP) bermula 7 hingga 20 Mei, kata Menteri Kanan (Kluster Keselamatan) Datuk Seri Ismail Sabri Yaakob.

Ismail Sabri berkata PKP di Kuala Lumpur dikuatkuasakan selepas Kementerian Kesihatan (KKM) mengesahkan sebanyak 17 kluster baharu telah direkodkan sejak 1 hingga 27 April lepas dengan jumlah kes harian yang semakin meningkat.

“Setelah meneliti pembentangan serta cadangan daripada KKM, kerajaan bersetuju untuk melaksanakan PKP di seluruh Kuala Lumpur hingga 20 Mei dengan SOP sepertimana yang telah diumumkan sebelum ini,” katanya dalam kenyataan mengenai PKP, PKP Bersyarat (PKPB) dan PKP Pemulihan (PKPP) hari ini.

Ismail Sabri berkata selain itu, sebanyak 14 mukim dalam daerah Besut (kecuali Mukim Hulu Besut) turut dikenakan PKP berkuat kuasa pada tempoh yang sama setelah KKM merekodkan sebanyak 406 kes positif hasil 5,617 ujian saringan yang dijalankan ke atas penduduk di lokaliti itu sejak 1 April hingga 3 Mei.

Mukim yang terlibat ialah Kampung Raja, Lubuk Kawah, Pelagat, Tenang, Keluang, Bukit Kenak, Kubang Bemban, Jabi, Kerandang, Pengkalan Nangka, Pasir Akar, Tembila, Bukit Puteri dan Kuala Besut. – Bernama


600 rakyat Palestin ditahan Israel tanpa tuduhan

BAITULMAQDIS, 2 Syawal 1443H, Selasa – Israel menahan kira-kira 600 tahanan Palestin tanpa tuduhan atau perbicaraan, jumlah tertinggi sejak 2016, kata kumpulan hak asasi Israel.

HaMoked, sebuah kumpulan hak asasi Israel yang kerap mengumpul angka daripada pihak berkuasa penjara berkata, pada hari Isnin bahawa sehingga Mei terdapat 604 tahanan yang ditahan sebagai tahanan pentadbiran.

Hampir kesemuanya adalah warga Palestin, kerana penahanan pentadbiran sangat jarang digunakan terhadap orang Yahudi.

Tahanan ini tidak dibenarkan membela diri di mahkamah. Mereka biasanya ditahan untuk tempoh enam bulan yang boleh diperbaharui dan selalunya membawa kepada tahanan bertahun-tahun.

Walaupun Israel berkata prosedur itu membolehkan pihak berkuasa menahan suspek sambil terus mengumpul bukti, pengkritik dan kumpulan hak asasi manusia berkata, sistem itu disalahgunakan secara meluas dan menafikan proses sewajarnya.

HaMoked berkata, 2,441 rakyat Palestin kini sedang menjalani hukuman selepas disabitkan kesalahan di mahkamah tentera.

Seramai 1,478 lagi tahanan ditahan untuk disoal siasat, telah didakwa dan sedang menunggu perbicaraan, atau sedang dibicarakan.

Tentera Israel tidak menjawab permintaan untuk mengulas mengenai angka terkini. – Agensi


4,756 petugas barisan hadapan dijangkiti COVID-19

KUALA LUMPUR, 23 Jamadilakhir 1442H, Jumaat – Seramai 4,756 petugas barisan hadapan Kementerian Kesihatan Malaysia (KKM) dijangkiti COVID-19 setakat ini, kata Ketua Pengarah Kesihatan Tan Sri Dr Noor Hisham Abdullah.

Katanya, daripada jumlah itu seramai 3,101 melibatkan petugas wanita dan 1, 655 petugas lelaki.

“Kebanyakan mereka ini mendapat jangkitan dalam komuniti dan bukannya di fasiliti tempat mereka bertugas,”katanya dalam sesi libat urus media darurat COVID-19 bersama Ketua Pengarah Kesihatan siri 2/201 secara dalam talian di sini hari ini.

Sesi itu turut disertai oleh Pakar Perunding Kanan Penyakit Berjangkit Hospital Sungai Buloh, Datuk Dr C Suresh Kumar, Ketua Unit Viralogi Institut Penyelidikan Perubatan (MIR) Dr T Ravindran, Pengarah Makmal Kesihatan Awam Kebangsaan, Dr Hani Mat Hussin dan Ketua Penolong Pengarah Kanan Bahagian Amalan Perubatan KKM, Dr Mohamed Ahsan Mohamed Ismail.

Sementara itu Dr Noor Hisham berkata 936 barisan hadapan Polis Diraja Malaysia (PDRM) turut dijangkiti virus itu setakat ini. – Bernama


Kesan penjajahan masih terasa hingga sekarang

Oleh Zuhayati Yazid

BANGI, 4 Safar 1444H, Khamis – Selagi banyak sektor ‘dipegang’ pihak asing, selagi itu Malaysia belum anggap mencapai kemerdekaan sepenuhnya.

Pensyarah Kanan Sejarah Politik Malaysia Universiti Sains Malaysia (USM), Dr Azmi Arifin berkata, orang Melayu kini hanya diberikan kuasa dalam pentadbiran negara sahaja, meskipun telah merdeka sepenuhnya daripada penjajah.

“Walaupun setiap tahun kita menyambut hari kemerdekaan, tetapi bukan semua hak kita diberikan, kita hanya ada kuasa untuk mentadbir sahaja.

“Antaranya dari segi keselamatan, kawalan politik, ekonomi bahkan elemen-elemen lain yang wujud sebelum 1957, sebenarnya masih kental sehingga hari ini,” katanya.

Beliau berkata demikian ketika menjadi panel dalam Dimensi bertajuk Tanah Melayu sebelum dan selepas 1957 yang disiarkan secara langsung di TV Pertiwi, hari ini.

Mengulas lanjut, Dr Azmi berkata, kesan penjajahan di negara kita masih tebal walaupun negara mencapai kemerdekaan.

“Kemerdekaan yang kita capai hari ini bukan menggambarkan satu tahap kemerdekaan sepenuhnya dan mendapat hak seperti sebelum penjajahan.

“Hakikatnya kita kehilangan hak tersebut dan terima kesan penjajahan sehingga saat ini,” katanya.

Bahkan, katanya, kemerdekaan yang didiamkan tidak dibentuk dalam acuan yang dikehendaki.

Justeru, ia memerlukan perubahan segera demi membentuk negara dengan acuan sendiri selain dapat memajukan tanah air kita.

Pautan:
https://www.facebook.com/tvpertiwi/videos/1260194661468475/?extid=CL-UNK-UNK-UNK-IOS_GK0T-GK1C-GK2T&ref=sharing


Sejak bila pelancong datang Sabah nak tengok patung Mazu?

KESILAPAN demi kesilapan pemimpin yang dipilih rakyat lakukan. Kita tidak pernah belajar daripada kesilapan. Malah terus berada atau sengaja lakukan kesilapan.

Negara ini sudah ditutupi penuh dengan patung. Selangor, Perak, Pulau Pinang, Negeri Sembilan dan lain-lain negeri penuh dengan patung walaupun penganutnya tidak ramai.

Bukan menolak hak bukan Islam, tetapi sudah berlebihan. Negara ini penuh dengan patung.

Terbaharu, berkaitan dengan patung Mazu di Sabah. Patung Mazu ini baharu sahaja lagi.

Sebelum itu, tanpa patung Mazu, adakah pelancong tidak datang ke Sabah?

Adakah pelancong datang ke Sabah mahu melihat patung? Bodoh betul hujah seperti ini.

Janganlah bandingkan dengan patung Buddha baring di Kelantan kerana di sini ada sejarah Siamnya, Sabah, sedikit berbeza. Ini negeri kepunyaan bumiputera. Jagalah identiti Bumiputera itu.

Dengan keberkatan, penduduknya telah berjaya diIslamkan sehingga menjadi majoriti di Sabah, 65 peratus.

Justeru, pastikan identiti Islam mengakar, bukan patung Mazu. Terlalu banyak dah, patung dan gereja di Sabah. Adakah ia tidak cukup lagi?

Jalan menuju Kundasang contoh, boleh dikatakan ada sahaja, gereja hampir setiap dua kilometer. Hak apakah yang kita perkatakan sekarang?

Adakah pelancong datang ke Sabah hendak melawat patung dan gereja? Saya tidak nampak itu semua.

Kekuatan Sabah adalah pada pulau-pulaunya bukannya pembinaan banyak patung.

Memang perancangan ultra kiasu untuk mematungkan Sabah sebanyak  mungkin  agar hilang identiti Islam dan Bumiputera.

Pembinaan patung yang terlalu banyak tidak akan membawa kepada keberkatan kepada sebuah negara Islam. Sama juga apabila memperkatakan tentang judi dan arak.

Ia bukan hak bukan Islam kerana ia bertentangan dengan agama bukan Islam itu sendiri.

Hak apakah yang kita perkatakan, melainkan terikut-ikut dengan hak asasi manusia Barat, yang ingin menghancurkan orang timur?

Prof Dr Mohd Ridhuan Tee Abdullah